Document ID: 32021Q0210(01)

Reference:
10.2.2021
RO
Jurnalul Oficial al Uniunii Europene
L 46/47
REGULAMENT DE PROCEDURĂ AL COMITETULUI ECONOMIC ȘI SOCIAL EUROPEAN
Ianuarie 2021
PREAMBUL
1.
Comitetul Economic și Social European asigură reprezentarea diferitelor componente cu caracter economic și social ale societății civile organizate. Este un organ instituțional consultativ, instituit prin Tratatul de la Roma din 1957.
2.
Funcția consultativă a comitetului permite membrilor săi, deci și organizațiilor pe care aceștia le reprezintă, să participe la procesul decizional al Uniunii Europene. Juxtapunerea de opinii uneori diametral opuse și dialogul la care participă membrii implică nu numai partenerii sociali obișnuiți, adică angajatorii (Grupul I) și lucrătorii (Grupul II), ci și toate celelalte grupuri socioprofesionale care sunt reprezentate (Grupul III). Expertiza, dialogul și căutarea convergențelor care rezultă din acestea pot contribui la calitatea și credibilitatea deciziei politice la nivelul Uniunii Europene, îmbunătățind înțelegerea și acceptarea acesteia de către cetățenii europeni, precum și transparența indispensabilă democrației.
3.
Comitetul îndeplinește o funcție specifică în cadrul instituțiilor europene, în ansamblu: este prin excelență locul de reprezentare și dezbatere al societății civile organizate și reprezintă un intermediar privilegiat între aceasta și instituțiile Uniunii Europene.
4.
Fiind în același timp un forum de dezbatere și un cadru de elaborare a avizelor, CESE răspunde necesității de legitimitate democratică a procesului de construcție a Uniunii Europene, inclusiv în relațiile UE cu mediile economice și sociale din țările terțe. Astfel, comitetul participă la dezvoltarea unei autentice conștiințe europene.
5.
Pentru a-și duce la bun sfârșit misiunile, la 17 iulie 2002, în conformitate cu dispozițiile articolului 260 al doilea paragraf din Tratatul de instituire a Comunității Europene, CESE și-a adoptat Regulamentul de procedură (1).
6.
La 28 ianuarie 2021, CESE a adoptat în sesiune plenară ultima versiune a prezentului Regulament de procedură.
TITLUL I
ORGANIZAREA COMITETULUI
Capitolul I
INSTALAREA ÎN FUNCȚIE A COMITETULUI
Articolul 1
1.   Activitatea comitetului se desfășoară pe perioade de cinci ani.
2.   Comitetul este convocat de către decanul de vârstă după fiecare reînnoire din cinci în cinci ani, în ședința care trebuie să aibă loc în termen de cel mult 25 de zile lucrătoare de la decizia Consiliului prin care sunt desemnați majoritatea membrilor comitetului.
3.   Membrii comitetului nu sunt legați prin niciun mandat imperativ. Ei își exercită funcțiile în deplină independență, în interesul general al Uniunii.
4.   Pe perioada exercitării funcțiilor lor și în cursul deplasărilor înspre și dinspre locul de desfășurare a ședinței, membrii se bucură de privilegiile și imunitățile definite prin Protocolul privind privilegiile și imunitățile Uniunii Europene. Astfel, ei beneficiază de libertate de mișcare, de inviolabilitate personală și de imunitate.
5.   În toate politicile sale, comitetul veghează la garantarea respectării principiilor egalității de gen și nediscriminării, astfel cum sunt ele definite de legislația Uniunii. Comitetul depune eforturi pentru a asigura în toate organele sale o proporție a femeilor superioară celei din adunare. Biroul face o analiză a evoluției raportului numeric dintre femei și bărbați și, dacă este cazul, adoptă recomandări concrete. La sfârșitul fiecărei jumătăți de mandat, se prezintă Biroului un raport, pentru a evalua evoluțiile în materie de egalitate de gen.
Articolul 2
1.   Comitetul este format din următoarele organe: adunarea, biroul, președintele și secțiunile.
2.   Comitetul este structurat în trei grupuri, ale căror constituire și rol sunt stabilite la articolul 30.
Articolul 3
1.   Comitetul recunoaște și își însușește următoarele simboluri ale Uniunii:
(a)
drapelul reprezentând un cerc cu 12 stele aurii pe fond albastru;
(b)
imnul extras din „Oda bucuriei”, din Simfonia a IX-a a lui Ludwig van Beethoven;
(c)
deviza „Unită în diversitate”.
2.   Comitetul sărbătorește Ziua Europei la 9 mai.
3.   Drapelul este arborat în toate clădirile comitetului și cu ocazia evenimentelor oficiale.
4.   Imnul se cântă la deschiderea fiecărei sesiuni inaugurale de la început de mandat și cu ocazia altor sesiuni solemne, în special la întâmpinarea șefilor de state și de guverne sau a noilor membri, după fiecare extindere.
Capitolul II
BIROUL
Articolul 4
1.   La alegerea membrilor biroului, trebuie să se respecte echilibrul global și geografic între grupuri, acesta trebuind să cuprindă cel puțin un reprezentant și cel mult trei reprezentanți din partea fiecărui stat membru. Grupurile negociază și formulează o propunere privind componența biroului, care este prezentată adunării.
Biroul comitetului este format din:
(a)
președinte, cei doi vicepreședinți,
(b)
cei trei președinți de grup, aleși în conformitate cu dispozițiile articolului 30;
(c)
președinții de secțiune,
(d)
un număr variabil de membri, care nu îl depășește pe cel al statelor membre.
2.   Președintele este ales pe rând dintre membrii celor trei grupuri.
3.   Președintele și vicepreședinții nu pot fi realeși în funcțiile respective. Timp de doi ani și jumătate de la încetarea mandatului său, președintele nu mai poate fi membru al biroului în calitate de vicepreședinte, președinte de grup sau de secțiune.
4.   Vicepreședinții sunt aleși dintre membrii celor două grupuri din care nu face parte președintele.
Articolul 5
1.   În cadrul primei ședințe, care are loc în conformitate cu dispozițiile articolului 1, comitetul, prezidat de decanul de vârstă, alege dintre membrii săi: președintele, cei doi vicepreședinți, președinții de secțiune și ceilalți membri ai biroului, cu excepția președinților grupurilor, pentru următorii doi ani și jumătate, începând de la data instalării în funcție a comitetului.
2.   Sub președinția decanului de vârstă nu poate avea loc nicio dezbatere al cărei subiect nu are legătură cu aceste alegeri.
Articolul 6
Ședința în cursul căreia are loc alegerea biroului comitetului pentru ultimii doi ani și jumătate din perioada de cinci ani în curs se convoacă de către președintele aflat la sfârșit de mandat. Ședința se desfășoară la începutul sesiunii din luna pe parcursul căreia expiră mandatul primului birou, sub președinția președintelui aflat la sfârșit de mandat.
Articolul 7
1.   Comitetul poate constitui în cadrul său o comisie pregătitoare formată din câte un reprezentant al fiecărui stat membru și care are sarcina de a înregistra candidaturile și de a prezenta adunării o listă de candidați, cu respectarea dispozițiilor articolului 4.
2.   Comitetul se pronunță cu privire la lista sau listele de candidați la Președinție și la birou, în conformitate cu dispozițiile prezentului articol.
3.   Comitetul trece, eventual prin scrutine succesive, la alegerea membrilor biroului, alții decât președinții de grup, conform procedurii de vot pe una sau mai multe liste multinominale.
4.   Se pot supune la vot numai listele complete cu candidații care au fost propuși în conformitate cu dispozițiile articolului 4, însoțite de o declarație de acceptare din partea fiecărui candidat.
5.   Sunt aleși membri ai biroului candidații de pe lista care obține cel mai mare număr de voturi valabil exprimate și cel puțin o pătrime dintre acestea.
6.   Apoi, adunarea alege cu majoritate simplă președintele și vicepreședinții comitetului.
7.   Comitetul trece apoi la alegerea cu majoritate simplă a președinților secțiunilor.
8.   În cele din urmă, comitetul votează biroul în ansamblul său. Votul „pentru” trebuie să întrunească cel puțin două treimi din voturile valabil exprimate.
Articolul 8
Dacă un membru al biroului este în imposibilitatea de a-și exercita mandatul sau într-unul din cazurile menționate la articolul 75 alineatul (2), el este înlocuit, în conformitate cu dispozițiile articolului 7, pentru perioada rămasă din mandat. Înlocuirea este votată de adunare pe baza unei propuneri a grupului respectiv.
Articolul 9
1.   Biroul este convocat de președinte, fie din oficiu, fie la cererea a 10 membri.
2.   Pentru fiecare ședință a biroului se întocmește un proces-verbal al dezbaterilor. Acest proces-verbal se înaintează spre aprobare biroului.
3.   Biroul își stabilește propriile reguli de funcționare.
4.   Biroul stabilește procedurile de organizare și funcționare a comitetului. După ce consultă grupurile, Biroul adoptă normele de aplicare a Regulamentului de procedură.
5.   Biroul și președintele exercită prerogativele bugetare și financiare prevăzute de Regulamentul financiar aplicabil bugetului Uniunii și de Regulamentul de procedură al comitetului.
6.   Biroul adoptă normele de aplicare a dispozițiilor privind cheltuielile de deplasare și de ședere ale membrilor, ale supleanților acestora, numiți în conformitate cu articolul 21, ale delegaților și ale supleanților acestora, numiți în conformitate cu articolul 27, și ale experților, numiți în conformitate cu articolul 26, cu respectarea procedurilor bugetare și financiare în vigoare.
7.   Biroul își asumă responsabilitatea politică a conducerii generale a comitetului. El o exercită astfel încât să garanteze mai ales că activitățile comitetului, ale organelor sale și ale personalului său sunt în conformitate cu rolul instituțional atribuit.
8.   Biroul răspunde de buna utilizare a resurselor umane, bugetare și tehnice în vederea îndeplinirii sarcinilor care i-au fost atribuite prin tratat. El intervine în special în procedura bugetară și organizarea secretariatului.
9.   Biroul poate constitui în cadrul său grupuri ad-hoc pentru a aborda orice chestiune care este de competența sa. Alți membri din afara acestor grupuri pot participa la lucrările lor, dar nu pot participa la numirea funcționarilor.
10.   Din șase în șase luni, biroul analizează, pe baza unui raport redactat în acest scop, măsurile care se iau ca urmare a avizelor comitetului.
11.   La cererea unui membru sau a secretarului general, biroul aduce precizări cu privire la interpretarea Regulamentului de procedură și a normelor de aplicare a acestuia. Concluziile biroului au caracter obligatoriu, sub rezerva dreptului de recurs în fața adunării, care ia hotărârea definitivă.
12.   La momentul reînnoirii cincinale, biroul al cărui mandat expiră amână discutarea chestiunilor curente până la prima ședință a comitetului nou ales. În cazuri excepționale, el poate da unui membru al comitetului al cărui mandat expiră sarcini punctuale sau care trebuie finalizate într-un anumit termen sau care necesită un anumit nivel de expertiză”.
Articolul 10
În cadrul cooperării interinstituționale, biroul poate mandata președintele să încheie acorduri de cooperare cu instituțiile și organismele Uniunii Europene.
Articolul 11
1.   Se înființează o comisie pentru afaceri financiare și bugetare (CAF), care are sarcina de a consilia biroul și pe președintele comitetului și de a pregăti toate proiectele de decizii care trebuie adoptate de birou în domeniul financiar și bugetar sau organizatoric.
2.   Comisia pentru afaceri financiare și bugetare este prezidată de unul dintre cei doi vicepreședinți ai comitetului.
Ea este alcătuită din 12 membri numiți de birou la propunerea grupurilor.
3.   Comisia pentru afaceri financiare și bugetare elaborează o propunere de buget al comitetului, pe care o prezintă biroului spre aprobare, garantează buna sa execuție și monitorizează respectarea obligației de raportare.
Comisia pentru afaceri financiare și bugetare are o funcție de consiliere cu privire la:
—
orice chestiune importantă care ar putea pune în pericol buna gestiune a creditelor sau ar putea împiedica atingerea obiectivelor stabilite, în special în ceea ce privește previziunile în materie de utilizare a creditelor;
—
execuția bugetului în curs, transferurile de credite, impactul bugetar privind schemele de personal, creditele de funcționare și operațiunile aferente proiectelor imobiliare, inclusiv evaluarea situației actuale și propunerile de acțiuni viitoare;
—
supravegherea procesului de descărcare de gestiune, în strânsă cooperare cu secretarul general și cu raportorul Parlamentului European.
4.   Bugetul comitetului respectă următoarele principii: unitate, exactitate bugetară, anualitate, echilibru, unitate de cont, universalitate, specificitate, bună gestiune financiară și transparență.
5.   Pentru anumite chestiuni suplimentare, biroul poate delega alte competențe comisiei pentru afaceri financiare și bugetare.
6.   Comisia pentru afaceri financiare și bugetare își adoptă deciziile în conformitate cu normele sale interne de funcționare, care ar trebui să includă următoarele:
(a)
propunerile pe care le adoptă în unanimitate se prezintă biroului, spre aprobare, fără dezbatere;
(b)
propunerile pe care le adoptă cu majoritate simplă sau respingerile unor astfel de propuneri trebuie să fie motivate, în vederea examinării lor ulterioare de către birou.
7.   Comisia pentru afaceri financiare și bugetare transmite biroului un raport anual.
8.   Președintele Comisiei pentru afaceri financiare și bugetare prezidează delegația însărcinată cu negocierile cu autoritatea bugetară a Uniunii Europene și raportează biroului despre acest aspect.
9.   Secretariatul furnizează toate informațiile de care Comisia pentru afaceri financiare și bugetare are nevoie pentru a-și îndeplini misiunea de consiliere a Biroului și a președintelui comitetului.
Articolul 12
1.   Se constituie o comisie pentru comunicare (COCOM), care orientează și monitorizează strategia de comunicare a comitetului. Mandatul ei cuprinde, printre altele, consilierea biroului și a președintelui comitetului.
2.   Comisia pentru comunicare este prezidată de unul dintre cei doi vicepreședinți ai comitetului. Ea este alcătuită din 12 membri numiți de birou la propunerea grupurilor.
3.   Comisia pentru comunicare coordonează activitățile structurilor responsabile cu comunicarea, relațiile cu presa și mijloacele de informare în masă și cu cultura, asigurându-se că aceste activități se desfășoară conform strategiei și programelor aprobate.
4.   În fiecare an, Comisia pentru comunicare prezintă biroului un raport anual de activitate, care se referă, printre altele, la îndeplinirea sarcinilor ce îi revin și la un program de lucru pentru anul următor.
Capitolul III
PREȘEDINȚIA ȘI PREȘEDINTELE
Articolul 13
1.   Președinția este formată din președinte și cei doi vicepreședinți.
2.   Președinția comitetului se întâlnește cu președinții grupurilor pentru pregătirea lucrărilor biroului și ale adunării. Președinții de secțiune pot fi invitați să participe la aceste ședințe.
3.   Pentru a defini programarea lucrărilor comitetului și a evalua progresul acestora, Președinția se reunește cu președinții grupurilor și cu președinții de secțiune cel puțin de două ori pe an.
Articolul 14
1.   Președintele conduce toate activitățile comitetului și ale organelor sale, în conformitate cu tratatul și cu prezentul regulament de procedură. El dispune de toate prerogativele necesare pentru a prezida dezbaterile comitetului și pentru a asigura punerea în aplicare a deciziilor aferente, precum și pentru a garanta buna funcționare a acestuia.
2.   Președintele îi implică în permanență pe vicepreședinți în activitățile sale; el le poate încredința sarcini specifice sau le poate delega din responsabilitățile sale.
3.   Președintele poate încredința secretarului general sarcini specifice, pe perioade determinate.
4.   Președintele reprezintă comitetul. El poate delega această competență de reprezentare unui vicepreședinte sau, dacă este cazul, unui membru.
5.   Președintele raportează comitetului cu privire la demersurile întreprinse și măsurile luate în numele comitetului în perioadele dintre sesiunile plenare. Aceste comunicări nu sunt urmate de dezbateri.
6.   După alegerea sa, președintele își prezintă în sesiunea plenară programul de lucru pe durata mandatului. În același mod, el prezintă un bilanț al realizărilor la sfârșitul mandatului.
Aceste două comunicări pot fi supuse dezbaterii în cadrul adunării.
Articolul 15
Cei doi vicepreședinți sunt președintele Comisiei pentru afaceri financiare și bugetare și, respectiv, președintele Comisiei pentru comunicare și își exercită această sarcină sub autoritatea președintelui comitetului.
Articolul 16
1.   Președinția extinsă este formată din președinte și cei doi vicepreședinți ai comitetului și din președinții grupurilor.
2.   Președinția extinsă are rolul:
(a)
de a pregăti și facilita lucrările biroului și ale adunării;
(b)
de a facilita luarea deciziilor necesare în caz de urgență sau în situații excepționale.
În acest scop, pot fi invitați să participe la ședințele sale președinții secțiunilor și ai comisiilor consultative și alte persoane.
3.   Președinția extinsă se întrunește cel puțin de două ori pe an cu președinții secțiunilor și ai comisiilor consultative, pentru a pregăti programul de lucru al comitetului și a evalua punerea lui în aplicare.
Capitolul IV
SECȚIUNI
Articolul 17
1.   Comitetul are șase secțiuni. Cu toate acestea, la propunerea biroului, Adunarea Plenară poate înființa și alte secțiuni în domeniile cuprinse în tratate.
2.   Comitetul înființează secțiunile pe parcursul ședinței constitutive, după fiecare reînnoire din cinci în cinci ani.
3.   Lista și atribuțiile secțiunilor pot fi reexaminate cu ocazia fiecărei reînnoiri cincinale.
Articolul 18
1.   Numărul de membri ai secțiunilor este stabilit de comitet la propunerea biroului.
2.   Cu excepția președintelui, oricare alt membru al comitetului trebuie să facă parte din cel puțin o secțiune.
3.   Niciun membru nu poate face parte din mai mult de două secțiuni, cu excepția celor care provin dintr-un stat membru care are un număr de cel mult nouă membri. Totuși, nimeni nu poate face parte din mai mult de trei secțiuni.
4.   Membrii secțiunilor sunt numiți de comitet pe o perioadă de doi ani și jumătate, care poate fi reînnoită.
5.   Înlocuirea unui membru al unei secțiuni se face prin aceeași procedură ca și numirea lui.
Articolul 19
1.   Biroul unei secțiuni, ales pentru o perioadă de doi ani și jumătate, este format din 12 membri, dintre care un președinte și trei vicepreședinți, câte unul din fiecare grup.
2.   Alegerea președinților de secțiune și a celorlalți membri ai biroului de secțiune se organizează de către comitet.
3.   Președintele și ceilalți membri ai biroului unei secțiuni pot fi realeși.
4.   Președinția celor trei secțiuni face obiectul unei rotații între grupuri la fiecare doi ani și jumătate. Același grup nu poate asigura președinția unei secțiuni pe o perioadă mai mare de cinci ani consecutivi.
Articolul 20
1.   Secțiunile au sarcina de a adopta avize sau rapoarte de informare privind chestiunile cu care sunt sesizate, în conformitate cu dispozițiile articolului 37 din prezentul regulament de procedură.
2.   Pentru a trata chestiunile cu care sunt sesizate, secțiunile pot constitui în cadrul lor un grup de studiu sau un grup de redactare sau pot desemna un raportor unic.
3.   Numirea raportorilor și, dacă este cazul, a coraportorilor și alcătuirea grupurilor de studiu și a grupurilor de redactare se stabilesc pe baza propunerilor grupurilor.
4.   Pentru a permite lansarea rapidă a lucrărilor grupurilor de studiu și pe baza unui acord între cei trei președinți de grup privind propunerea de numire a raportorilor și a eventualilor coraportori, precum și privind componența grupurilor de studiu sau de redactare, președinții de secțiune iau măsurile necesare pentru începerea lucrărilor.
5.   Raportorul are sarcina de a monitoriza, cu ajutorul expertului, dacă este cazul, măsurile luate ca urmare a adoptării avizului în sesiunea plenară. Secretariatul secțiunii respective acordă asistență raportorului în desfășurarea acestei activități. Secțiunea este informată cu privire la rezultatele monitorizării.
6.   Grupurile de studiu nu pot deveni structuri permanente decât în cazuri excepționale, autorizate în prealabil de către birou, pentru aceeași perioadă, de doi ani și jumătate.
Articolul 21
1.   În cazul în care nu poate participa, un membru al comitetului poate solicita să fie reprezentat de supleantul său în cadrul lucrărilor pregătitoare.
2.   Supleanții nu dispun de drept de vot.
3.   În cazul în care un membru ocupă funcția de președinte de secțiune sau de grup de studiu, de membru al biroului secțiunii sau de raportor, el nu poate fi înlocuit de supleantul său în exercitarea funcției respective.
4.   Numele și calitatea membrului supleant ales trebuie să fie comunicate biroului comitetului, spre aprobare.
5.   În cursul lucrărilor pregătitoare, membrul supleant exercită aceleași funcții ca și membrul titular pe care îl înlocuiește și este supus aceluiași regim în ceea ce privește cheltuielile de deplasare și ședere.
Capitolul V
SUBCOMITETELE ȘI RAPORTORUL GENERAL
Articolul 22
1.   La inițiativa biroului, comitetul poate înființa, din rândul membrilor săi, cu titlu excepțional, subcomitete solicitate să elaboreze proiecte de aviz sau de rapoarte de informare cu privire la chestiuni strict orizontale cu caracter general, care se prezintă întâi biroului și ulterior se supun dezbaterii comitetului.
2.   În perioada dintre sesiuni, biroul poate înființa subcomitete, sub rezerva unei ratificări ulterioare de către comitet. Un subcomitet nu poate fi constituit decât pentru un singur domeniu. El își încetează activitatea de îndată ce comitetul a votat proiectul de aviz sau de raport de informare pe care l-a pregătit.
3.   În cazul în care un subiect este de competența mai multor secțiuni, subcomitetul este format din membri ai secțiunilor respective.
4.   Regulile aplicabile secțiunilor se aplică, prin analogie, și subcomitetelor.
Articolul 23
În special în cazul unor sesizări care se referă la teme de interes secundar sau au un caracter urgent, comitetul poate numi un raportor general, care raportează în fața adunării, singur și fără dezbatere prealabilă în secțiune.
Capitolul VI
OBSERVATOARE, AUDIERI, EXPERȚI
Articolul 24
1.   Comitetul poate înființa observatoare atunci când natura, amploarea și complexitatea subiectului tratat necesită o flexibilitate deosebită a metodelor de lucru, a procedurilor și a instrumentelor utilizate.
2.   Un observator se înființează pe baza unei decizii a Adunării Plenare, care confirmă o decizie prealabilă a biroului, la propunerea unui grup sau a unei secțiuni.
3.   Decizia de a înființa un observator trebuie să definească aria sa de competență, structura, componența și durata sa.
4.   Observatoarele vor putea elabora un document de informare anual privind aplicarea clauzelor orizontale ale tratatului (clauza socială, clauza de mediu și clauza de protecția consumatorilor) și impactul acestora asupra politicilor Uniunii Europene. Dacă adunarea decide astfel, acest raport poate fi transmis Parlamentului European, Consiliului și Comisiei.
5.   Fiecare observator își desfășoară activitatea sub egida și sub controlul unei secțiuni.
Articolul 25
Dacă importanța unei chestiuni în discuție o justifică, diferitele organe și structuri de lucru ale comitetului pot proceda la audierea unor personalități invitate. În cazul în care audierea acestora presupune cheltuieli suplimentare, organul respectiv trebuie să prezinte biroului comitetului o cerere de autorizare prealabilă și un program justificativ, în care să precizeze punctele din chestiunea în discuție în privința cărora consideră că este necesar să recurgă la intervenții din exterior.
Articolul 26
1.   În măsura în care este nevoie, pentru pregătirea unor lucrări specifice, președinții de grup, la propunerea raportorilor sau a coraportorilor, pot să numească experți.
2.   Președinții de grup pot numi, de asemenea, experți ai grupurilor.
3.   Experții participă la lucrările pregătitoare în aceleași condiții ca și membrii în ceea ce privește cheltuielile de deplasare și ședere.
4.   În cazul în care prezența lor se dovedește utilă, experții raportorilor sau ai coraportorilor, la propunerea acestora, pot asista la ședințele secțiunii sau ale comisiei consultative în cursul cărora sunt examinate avizele sau rapoartele de informare pentru pregătirea cărora au fost numiți.
Președintele secțiunii sau al comisiei consultative respective trebuie să își exprime acordul în prealabil.
5.   Experții nu reprezintă comitetul și nu sunt abilitați să se exprime în numele său.
6.   Membrii comitetului nu pot fi numiți experți.
Supleanții lor pot fi numiți experți, dacă mandatul lor de supleant este suspendat temporar.
Delegații comisiilor consultative pot lucra ca experți doar pentru grupul care i-a numit sau pentru un raportor care aparține grupului respectiv.
Capitolul VII
COMISII CONSULTATIVE
Articolul 27
1.   Comitetul poate înființa comisii consultative. Acestea sunt formate din membri ai comitetului și din delegați care provin din diferite domenii ale societății civile organizate, pe care comitetul dorește să îi implice în activitatea sa.
2.   Aceste comisii se înființează printr-o decizie a Adunării Plenare care confirmă o decizie adoptată de către birou. Decizia privind înființarea acestor comisii definește aria lor de competență, structura, alcătuirea, durata și regulile lor.
3.   Conform dispozițiilor alineatelor (1) și (2) ale prezentului articol, se poate constitui o Comisie consultativă pentru mutații industriale (CCMI), formată din membri ai comitetului și din delegați care provin din organizații reprezentative ale diferitelor sectoare economice și sociale, precum și din societatea civilă, care sunt preocupați de mutațiile industriale. Președintele acestei comisii este membru în biroul comitetului, căruia îi raportează la fiecare doi ani și jumătate cu privire la activitatea CCMI. El este ales dintre membrii biroului menționați la articolul 4 alineatul (1) litera (d) din prezentul Regulament de procedură. Atât delegații, cât și supleanții lor care participă la lucrările pregătitoare beneficiază de aceleași condiții de rambursare a cheltuielilor de deplasare și de ședere, ca și membrii titulari.
Capitolul VIII
DIALOGUL CU ORGANIZAȚIILE ECONOMICE ȘI SOCIALE ALE UNIUNII EUROPENE ȘI ALE ȚĂRILOR TERȚE
Articolul 28
1.   Comitetul, la inițiativa biroului, poate întreține relații structurate cu consiliile economice și sociale, cu instituțiile similare și organizațiile cu caracter economic și social ale societății civile din Uniunea Europeană și din țările terțe.
2.   Tot astfel, comitetul întreprinde acțiuni menite să promoveze înființarea de consilii economice și sociale sau de instituții similare în țările în care acestea încă nu există.
Articolul 29
1.   Comitetul, la propunerea biroului, poate desemna delegații pentru a întreține relații cu diferitele componente cu caracter economic și social ale societății civile organizate din statele sau din asociațiile de state din afara Uniunii Europene.
2.   Cooperarea dintre Comitet și partenerii din societatea civilă organizată din țările candidate la aderare ia forma comitetelor consultative mixte, acolo unde există deja consilii de asociere. În caz contrar, cooperarea se desfășoară în cadrul grupurilor de contact.
3.   Comitetele consultative mixte și grupurile de contact elaborează rapoarte și declarații care pot fi transmise de către comitet instituțiilor competente și actorilor interesați.
Capitolul IX
GRUPURI
Articolul 30
1.   Comitetul este constituit din trei grupuri de membri care reprezintă angajatorii, salariații și celelalte componente cu caracter economic și social ale societății civile organizate.
2.   Grupurile își aleg președinții și vicepreședinții. Grupurile participă la pregătirea, organizarea și coordonarea lucrărilor comitetului și ale organelor sale. Ele contribuie la informarea acestor organe. Fiecare dintre grupuri dispune de un secretariat.
3.   Grupurile propun adunării candidații pentru alegerea președintelui și a vicepreședinților comitetului prevăzută la articolul 7 alineatul (6), cu respectarea principiului egalității între femei și bărbați, astfel cum a fost definit de instituțiile Uniunii Europene.
4.   Președinții de grup sunt membri ai biroului comitetului, în conformitate cu dispozițiile articolului 4 alineatul (1) litera b).
5.   Președinții de grup acordă sprijin președinției comitetului la formularea politicilor și, dacă este cazul, la monitorizarea cheltuielilor.
6.   Președinții de grup se reunesc cu președinția comitetului pentru a contribui la pregătirea lucrărilor biroului și ale adunării.
7.   Grupurile prezintă propuneri adunării pentru alegerea președinților de secțiune, în conformitate cu dispozițiile articolului 7 alineatul (7), și a birourilor de secțiune, în conformitate cu dispozițiile articolului 19.
8.   Grupurile prezintă propuneri pentru componența comisiei pentru afaceri financiare și bugetare, instituită de Birou în conformitate cu articolul 11 alineatul (1).
9.   Grupurile prezintă propuneri pentru componența observatoarelor și a comisiilor consultative înființate de adunare în conformitate cu dispozițiile articolelor 24 și 27.
10.   Grupurile prezintă propuneri pentru componența delegațiilor și a comitetelor consultative mixte, înființate în conformitate cu dispozițiile articolului 29 alineatul (1) și, respectiv, alineatul (2).
11.   Grupurile prezintă propuneri pentru alegerea raportorilor și pentru componența grupurilor de studiu și de redactare, desemnate sau create de către secțiuni în conformitate cu dispozițiile articolului 20 alineatul (3).
12.   În aplicarea alineatelor (7)-(11) ale prezentului articol, grupurile au în vedere reprezentarea statelor membre în cadrul Comitetului, diversele componente ale activității economice și sociale, competențele și criteriile de bună administrare.
13.   Membrii pot, pe bază voluntară, să adere la unul din grupuri sub rezerva aprobării eligibilității lor de către membrii acelui grup. Un membru nu poate adera decât la un singur grup.
14.   Secretariatul General acordă membrilor care nu aderă la niciun grup asistența materială și tehnică necesară exercitării mandatului lor. Participarea acestora la grupuri de studiu și la alte structuri interne se stabilește printr-o decizie a președintelui, după consultarea grupurilor.
Capitolul X
CATEGORII
Articolul 31
1.   Membrii comitetului se pot regrupa, pe bază voluntară, în categorii care reprezintă diferitele interese cu caracter economic și social ale societății civile organizate din Uniunea Europeană.
2.   O categorie poate fi formată din membri ai celor trei grupuri din cadrul comitetului. Un membru nu poate face parte, simultan, din două sau mai multe categorii.
3.   Crearea unei categorii este supusă aprobării Biroului, care informează adunarea în această privință.
4.   Decizia biroului de a aproba înființarea unei categorii definește scopul, structura, componența, durata și normele sale de funcționare.
Decizia poate fi ulterior modificată sau revocată de birou.
Numărul minim de membri necesar pentru a forma o categorie este de 10.
TITLUL II
FUNCȚIONAREA COMITETULUI
Capitolul I
CONSULTAREA COMITETULUI
Articolul 32
1.   Comitetul este convocat de președintele său pentru adoptarea avizelor solicitate de Parlamentul European, Consiliu sau Comisie.
2.   Comitetul este convocat de către președintele său, la propunerea biroului și cu acordul majorității membrilor săi, pentru a elabora, din proprie inițiativă, avize privind toate chestiunile referitoare la Uniunea Europeană, politicile sale și evoluțiile posibile ale acestora.
Articolul 33
1.   Solicitările de avize menționate la articolul 32 alineatul (1) se adresează președintelui. Acesta, împreună cu biroul, organizează lucrările Comitetului ținând seama, în limita posibilului, de termenele stabilite în solicitarea de aviz.
2.   Biroul stabilește ordinea de prioritate pentru examinarea avizelor, repartizându-le pe categorii.
3.   Secțiunile elaborează o propunere de repartizare a avizelor în cele trei categorii de mai jos. Ele formulează o indicație provizorie privind numărul de membri ai grupului de studiu. Propunerea se supune mai întâi, spre arbitraj, președinției comitetului și președinților de grup și apoi se supune biroului spre decizie. În cazuri speciale, președinții grupurilor pot propune modificarea numărului de membri ai grupului de studiu. La următoarea sa ședință, biroul confirmă noua propunere și stabilește numărul definitiv de membri ai grupului de studiu.
Cele trei categorii sunt definite conform următoarelor criterii:
Categoria A (sesizări pe teme recunoscute drept prioritare). Această categorie cuprinde:
—
toate solicitările de aviz exploratoriu (Parlamentul European, viitoarele președinții ale Consiliului, Comisie);
—
toate propunerile de aviz din proprie inițiativă adoptate;
—
anumite sesizări obligatorii sau facultative.
Aceste sesizări sunt tratate de către grupuri de studiu de mărime variabilă (6, 9, 12, 15, 18, 21 sau 24 de membri), care beneficiază de mijloace adecvate.
Categoria B (sesizări obligatorii sau facultative, care se referă la teme de interes secundar sau au un caracter urgent).
Aceste sesizări sunt tratate în mod obișnuit de către un raportor unic sau general. În cazuri excepționale, dacă biroul decide astfel, o sesizare din categoria B poate fi tratată și de către un grup de redactare format din trei membri (categoria B+). Numărul de ședințe și numărul limbilor de lucru se stabilesc de către Birou.
Categoria C (sesizări, obligatorii sau facultative, cu caracter pur tehnic).
Aceste sesizări sunt tratate prin elaborarea unui aviz-tip, pe care biroul îl supune spre aprobare adunării. Această procedură nu implică nici desemnarea unui raportor, nici examinarea de către o secțiune, ci doar adoptarea sau respingerea în sesiune plenară. În cadrul sesiunii plenare, adunarea este mai întâi invitată să se pronunțe pentru sau împotriva tratării sesizărilor prin procedura menționată mai sus și apoi să voteze pentru sau împotriva adoptării avizului-tip
4.   Pentru chestiunile urgente se aplică dispozițiile articolului 63 din prezentul regulament de procedură.
Articolul 34
Comitetul poate, la propunerea biroului, să hotărască elaborarea unui raport de informare pentru a examina orice chestiune cu privire la politicile Uniunii Europene și la evoluțiile posibile ale acestora.
Articolul 35
Comitetul poate, la propunerea unei secțiuni, a unuia din grupurile sale sau a unei treimi din membrii săi, să elaboreze rezoluții cu privire la teme de actualitate, care sunt adoptate de adunare în conformitate cu dispozițiile articolului 61 alineatul (2). Proiectele de rezoluție au prioritate pe ordinea de zi a adunării.
Articolul 36
1.   Biroul poate reglementa activitățile legate direct sau indirect de funcția sa consultativă, prin decizii generale, și le poate autoriza prin decizii specifice. Această dispoziție se aplică, în special, următoarelor aspecte:
—
crearea, alcătuirea și gestionarea de către comitet a unor forumuri, platforme sau alte structuri tematice de consultare, precum și formatul de participare a comitetului și a membrilor săi la structurile de consultare înființate de instituțiile UE sau la care acestea participă;
—
realizarea sau comandarea unor studii și publicarea lor;
—
organizarea unor vizite de lucru și a unor manifestări în afara sediului;
—
evaluarea politicilor, la decizia biroului sau la solicitarea instituțiilor Uniunii, mai ales sub formă de avize sau rapoarte de informare, în sensul prezentului regulament. Prin „evaluarea politicilor” se înțelege o evaluare ex post, care se referă la o politică sau la o legislație aflată deja în curs de punere în aplicare. Ea constă în exprimarea unor aprecieri și în formularea unor solicitări ale organizațiilor reprezentate în cadrul comitetului.
2.   Prin furnizarea propriilor evaluări ex post (rapoarte de informare), CESE exprimă opiniile organizațiilor societății civile cu privire la impactul politicilor UE. Evaluarea ex post trebuie să fie calitativă și specifică. Acest exercițiu de evaluare ia în considerare implicațiile sociale, economice și de mediu.
3.   Participarea membrilor la organisme externe este hotărâtă de birou și monitorizată și evaluată periodic. Reprezentarea membrilor în organismele externe trebuie să fie echilibrată și asigurată prin rotație.
Capitolul II
ORGANIZAREA LUCRĂRILOR
A.   LUCRĂRILE SECȚIUNILOR
Articolul 37
1.   Pentru elaborarea unui aviz sau a unui raport de informare, biroul comitetului, în conformitate cu articolul 9 alineatul (4), desemnează secțiunea competentă pentru pregătirea lucrărilor respective. În cazul în care subiectul este în mod neechivoc de competența unei secțiuni, președintele desemnează secțiunea respectivă și informează biroul cu privire la aceasta.
2.   Atunci când o secțiune numită pentru pregătirea unui aviz dorește să solicite opinia Comisiei consultative pentru mutații industriale (CCMI) sau în cazul în care CCMI dorește să își exprime opinia privind un aviz atribuit unei secțiuni, biroul comitetului poate autoriza CCMI să elaboreze un aviz complementar cu privire la unul sau mai multe din punctele care fac obiectul solicitării de aviz. Biroul poate lua această hotărâre și din proprie inițiativă. Biroul organizează lucrările comitetului astfel încât CCMI să poată pregăti avizul în timp util pentru a putea fi luat în considerare de către secțiune.
Secțiunea este singura competentă să raporteze comitetului. Aceasta trebuie totuși să anexeze la avizul său avizul complementar elaborat de CCMI.
3.   Președintele comunică președintelui secțiunii respective decizia, precum și termenul până la care secțiunea trebuie să își încheie lucrările.
4.   Președintele Comitetului îi informează pe membrii Comitetului cu privire la sesizare și la data la care subiectul va fi înscris pe ordinea de zi a sesiunii plenare.
Articolul 38
Președintele comitetului, de comun acord cu biroul, poate autoriza o secțiune să țină o ședință comună cu o comisie a Parlamentului European sau a Comitetului Regiunilor.
Articolul 39
Secțiunile care au fost sesizate în conformitate cu dispozițiile prezentului regulament se convoacă de către președintele lor.
Articolul 40
1.   Ședințele secțiunilor se pregătesc de către președinții de secțiune, împreună cu biroul acestora.
2.   Ședințele sunt prezidate de către președintele secțiunii sau, în absența acestuia, de unul dintre vicepreședinți.
Articolul 41
1.   La ședințele secțiunilor, cvorumul este întrunit dacă mai mult de jumătate din membrii titulari sunt prezenți sau reprezentați.
2.   În cazul în care cvorumul nu este întrunit, președintele suspendă ședința și convoacă, la o oră și în condițiile pe care le consideră oportune, dar în cursul aceleiași zile, o altă ședință, care este valabil întrunită indiferent de numărul de membri prezenți sau reprezentați.
Articolul 42
Secțiunea adoptă un aviz pe baza proiectului de aviz prezentat de către raportor și, dacă este cazul, de către coraportor.
Articolul 43
1.   Avizul secțiunii nu conține decât textele adoptate de către aceasta, în conformitate cu procedura prevăzută la articolul 61 din prezentul regulament de procedură.
2.   Textul amendamentelor respinse se anexează la aviz, împreună cu rezultatul voturilor exprimate, în cazul în care amendamentele au obținut un număr de voturi pentru reprezentând cel puțin o pătrime din voturile exprimate.
Articolul 44
Avizul secțiunii, împreună cu documentele anexate în conformitate cu dispozițiile articolului 43, se trimite de către președintele secțiunii președintelui Comitetului și se prezintă comitetului de către birou în cel mai scurt timp posibil. Aceste documente se pun la dispoziția membrilor comitetului în timp util.
Articolul 45
Se redactează un proces-verbal succint al dezbaterilor pentru fiecare ședință a secțiunilor. Acest proces-verbal se supune secțiunii spre aprobare.
Articolul 46
Președintele, de comun acord cu biroul sau, dacă este cazul, cu adunarea, poate solicita unei secțiuni să analizeze din nou un subiect în cazul în care consideră că nu au fost respectate dispozițiile prezentului regulament de procedură privind procedura de elaborare a avizelor sau dacă consideră că este necesar un studiu suplimentar.
Articolul 47
1.   Fără a aduce atingere dispozițiilor articolului 20 alineatul (2), lucrările pregătitoare ale secțiunilor se desfășoară, în principiu, în cadrul unui grup de studiu.
2.   Raportorul, asistat de expertul său și, dacă este cazul, de unul sau mai mulți coraportori, examinează problema, ține seama de opiniile exprimate și elaborează pe această bază proiectul de aviz, care se transmite președintelui secțiunii.
3.   Grupurile de studiu nu votează.
B.   LUCRĂRILE SESIUNILOR PLENARE
Articolul 48
Adunarea, formată din totalitatea membrilor comitetului, se întrunește în timpul sesiunilor plenare.
Articolul 49
1.   Sesiunile sunt pregătite de președinte în colaborare cu biroul. Pentru organizarea lucrărilor, biroul se întrunește înaintea fiecărei sesiuni și, eventual, pe parcursul sesiunii.
2.   Biroul poate stabili pentru fiecare aviz o limită de timp pentru discuția generală în sesiunea plenară.
Articolul 50
1.   Proiectul de ordine de zi stabilit de birou la propunerea Președinției în colaborare cu președinții grupurilor este transmis de președintele comitetului, cu cel puțin 15 zile înainte de deschiderea sesiunii, fiecăruia dintre membrii comitetului, precum și Parlamentului European, Consiliului și Comisiei.
2.   Proiectul de ordine de zi se supune aprobării adunării la deschiderea fiecărei sesiuni. Odată adoptată ordinea de zi, punctele trebuie examinate în cursul ședinței pe a cărei ordine de zi au fost înscrise. Documentele necesare dezbaterilor comitetului se pun la dispoziția membrilor în conformitate cu articolul 44.
Articolul 51
1.   La ședințele comitetului cvorumul este întrunit dacă mai mult de jumătate din membrii săi sunt prezenți sau reprezentați.
2.   În cazul în care cvorumul nu este întrunit, președintele suspendă ședința și convoacă, la o oră pe care o consideră oportună și pe parcursul aceleiași sesiuni, o nouă ședință, în cursul căreia comitetul poate delibera valabil indiferent de numărul de membri prezenți sau reprezentați.
Articolul 52
Atunci când se supune spre aprobare ordinea de zi, președintele anunță, dacă este cazul, discutarea unui subiect de actualitate.
Articolul 53
Comitetul poate modifica proiectul ordinii de zi pentru a examina proiectele de rezoluții depuse conform procedurii menționate la articolul 35.
Articolul 54
1.   Președintele deschide ședința, conduce dezbaterile și asigură respectarea regulamentului. Președintele este asistat de vicepreședinți.
2.   În cazul în care este absent, președintele este înlocuit de vicepreședinți. În cazul în care vicepreședinții sunt absenți, suplinirea este asigurată de către membrul cel mai în vârstă al biroului.
3.   Comitetul deliberează pe baza lucrărilor efectuate de secțiunea competentă, pentru a raporta Adunării cu privire la tema respectivă.
4.   În cazul în care un text a fost adoptat de o secțiune cu mai puțin de cinci voturi împotrivă, biroul poate propune includerea sa pe ordinea de zi a sesiunii plenare la procedura de vot fără dezbatere.
Această procedură nu se aplică:
—
în cazul în care se opun cel puțin 25 de membri;
—
în cazul în care au fost depuse amendamente spre examinare în sesiunea plenară;
—
în cazul în care secțiunea respectivă decide ca textul să se dezbată în sesiunea plenară.
5.   În cazul în care un text nu întrunește majoritatea de voturi în adunare, președintele, cu acordul adunării, îl poate retrimite secțiunii competente pentru o nouă analiză sau poate numi un raportor general care să prezinte, în cursul aceleiași sesiuni sau în cursul unei alte sesiuni, un nou proiect de text.
Articolul 55
1.   Amendamentele trebuie redactate în scris, semnate de autorii lor și depuse la secretariat înainte de deschiderea sesiunii.
2.   Pentru buna organizare a lucrărilor adunării, biroul stabilește procedura de depunere a amendamentelor.
3.   Cu toate acestea, comitetul acceptă depunerea de amendamente până la deschiderea lucrărilor unei ședințe dacă acestea sunt semnate de cel puțin 25 de membri.
4.   Amendamentele trebuie să indice partea din text la care fac trimitere și să fie însoțite de o scurtă expunere de motive. Amendamentele repetitive din punctul de vedere al conținutului și al formei sunt examinate în bloc.
5.   Ca regulă generală, pentru fiecare amendament adunarea dă cuvântul numai inițiatorului amendamentului, unui membru care este împotriva amendamentului și raportorului.
6.   Atunci când se examinează un amendament, raportorul poate prezenta oral, cu acordul inițiatorului amendamentului respectiv, propuneri de compromis. În acest caz, adunarea nu votează decât propunerea de compromis.
7.   Dacă este cazul, președintele comitetului, de comun acord cu președintele și cu raportorul secțiunii competente, poate propune comitetului ca amendamentele să fie redactate astfel încât să se asigure coerența textului definitiv.
Articolul 56
1.   Orice amendament sau set de amendamente care prezintă o poziție divergentă în ansamblu față de avizul prezentat de o secțiune sau comisie consultativă este considerat drept contraaviz. Un contraaviz trebuie să fie scurt și concis și să constituie un document autonom, adică să cuprindă concluzii și explicații.
2.   Grupurile pot solicita biroului să considere unul sau mai multe amendamente drept contraaviz.
3.   Biroul adoptă o decizie după consultarea președintelui secțiunii sau al comisiei consultative respective.
4.   După ce a calificat unul sau mai multe amendamente drept contraaviz, biroul poate decide să retrimită secțiunii sau comisiei consultative respective avizul respectiv însoțit de contraaviz, în vederea reexaminării, cu condiția ca termenul prevăzut pentru adoptarea avizului să permită acest lucru.
5.   În cazul în care un amendament nu a fost prezentat la timp pentru ca biroul să se pronunțe dacă este vorba despre un contraaviz sau nu, adunarea, la propunerea președinției extinse și după consultarea președintelui organului respectiv, ia această decizie, hotărând și transmiterea eventuală către organul respectiv.
6.   În cazul în care, în situația menționată la alineatul (5), chestiunea nu este înapoiată organului în cauză sau textul propus nu este considerat contraaviz, Adunarea Plenară supune la vot amendamentele depuse, procedând la fel ca și cu amendamentele grupului.
7.   În cazul în care obține majoritatea voturilor în plen, contraavizul este adoptat.
Pentru a decide dacă textul original ar trebui să fie anexat la avizul adoptat, are loc un nou vot. Textul original este anexat la noul text dacă obține cel puțin o pătrime din voturile exprimate.
8.   Dacă un contraaviz nu obține majoritatea voturilor, dar obține cel puțin o pătrime din voturile exprimate, este anexat la avizul inițial.
Articolul 57
1.   Din proprie inițiativă sau la solicitarea unui membru, președintele poate invita comitetul să se pronunțe cu privire la limitarea timpului acordat pentru luările de cuvânt, limitarea numărului de vorbitori, cu privire la suspendarea reuniunii sau încheierea dezbaterilor. După încheierea dezbaterilor, nu se mai poate da cuvântul decât pentru explicații privind votul, care se dau după votare și în limita de timp fixată de către președinte.
2.   Un membru poate cere în orice moment și poate obține cuvântul cu prioritate pentru a prezenta o moțiune de ordine.
Articolul 58
1.   Se redactează un proces-verbal pentru fiecare sesiune plenară. Acest document se supune aprobării comitetului.
2.   Forma definitivă a procesului-verbal se semnează de către președinte și de către secretarul general al comitetului.
Articolul 59
1.   Avizele comitetului cuprind, pe lângă enunțarea temeiului juridic, o expunere de motive și avizul comitetului asupra problemei în ansamblul ei.
2.   Rezultatul votului privind textul avizului, în ansamblul lui, apare în partea procedurală a acestuia. Atunci când scrutinele au loc în urma unui vot nominal, se menționează numele votanților.
3.   Textul și expunerea de motive ale amendamentelor respinse în sesiunea plenară se anexează la aviz împreună cu rezultatul voturilor exprimate, dacă amendamentele au obținut un număr de voturi „pentru” reprezentând cel puțin o pătrime din voturile exprimate. Această condiție se aplică și contraavizelor.
4.   Textul avizului unei secțiuni care este respins în favoarea amendamentelor adoptate în adunare se anexează la avizul comitetului, împreună cu rezultatul voturilor exprimate, cu condiția să fi întrunit un număr de voturi pentru reprezentând cel puțin o pătrime din voturile exprimate.
5.   Atunci când unul dintre grupurile constituite în cadrul comitetului în conformitate cu articolul 30 sau una dintre categoriile vieții economice și sociale constituite în conformitate cu articolul 31 susține o poziție divergentă și unitară cu privire la un subiect prezentat adunării spre examinare, poziția acestora poate fi rezumată, în urma votului nominal care încheie dezbaterea asupra acestui subiect, într-o scurtă declarație care se anexează la aviz.
Articolul 60
1.   Avizele adoptate de comitet și procesul-verbal al sesiunii plenare sunt transmise Parlamentului European, Consiliului și Comisiei.
2.   Avizele adoptate de către comitet pot fi transmise oricărei alte instituții sau entități interesate.
TITLUL III
DISPOZIȚII GENERALE
Capitolul I
MODALITĂȚILE DE VOT
Articolul 61
1.   Voturile sunt valabil exprimate prin: „pentru”, „împotrivă” sau „abținere”.
2.   Textele sau deciziile comitetului și ale organelor sale se adoptă, cu excepția cazurilor în care prezentul regulament de procedură prevede altfel, cu majoritatea voturilor pentru și împotrivă exprimate.
3.   Scrutinele au loc fie prin vot public, fie prin vot nominal, fie prin vot secret.
4.   Votul nominal cu privire la o rezoluție, un amendament, un contraaviz, un aviz în ansamblul său sau orice alt text intervine de drept dacă o pătrime din membrii prezenți sau reprezentați solicită aceasta.
5.   Alegerea în diferite funcții reprezentative se face întotdeauna prin vot secret. În toate celelalte cazuri, scrutinele au loc prin vot secret dacă majoritatea membrilor prezenți sau reprezentați solicită aceasta.
6.   În cazul în care, în cursul votului, voturile pentru sunt la paritate cu voturile împotrivă, președintele de ședință dispune de votul decisiv.
7.   Acceptarea unui amendament de către raportor nu constituie un motiv pentru a nu se trece la votarea acelui amendament.
Capitolul II
PROCEDURA DE URGENȚĂ
Articolul 62
1.   În cazul în care urgența provine din termenul de prezentare a avizului, impus comitetului de către Parlamentul European, Consiliu sau Comisie, se poate hotărî aplicarea procedurii de urgență dacă președintele constată că aceasta este necesară pentru a permite comitetului să adopte avizul în timp util.
2.   În caz de urgență la nivelul comitetului, președintele poate, fără consultarea prealabilă a biroului, să ia imediat toate măsurile necesare pentru a asigura buna desfășurare a lucrărilor comitetului. Președintele îi informează pe membrii biroului cu privire la aceasta.
3.   Măsurile luate de președinte în procedură de urgență se supun comitetului spre confirmare pe parcursul sesiunii următoare.
Articolul 63
1.   În cazul în care urgența provine din termenele impuse unei secțiuni pentru a-și elabora avizul, președintele său poate, cu acordul celor trei președinți de grup, să organizeze lucrările acesteia prin derogare de la dispozițiile prezentului regulament de procedură cu privire la organizarea lucrărilor secțiunilor.
2.   Măsurile luate de către președintele unei secțiuni se supun ratificării secțiunii pe parcursul ședinței următoare.
Capitolul III
ABSENȚA ȘI REPREZENTAREA
Articolul 64
1.   Orice membru al comitetului care se află în imposibilitatea de a participa la o ședință la care a fost convocat regulamentar trebuie să îl înștiințeze în prealabil pe președintele respectiv.
2.   În cazul în care un membru al comitetului a fost absent la mai mult de trei sesiuni plenare consecutive fără să fi fost reprezentat și fără să fi prezentat un motiv acceptat ca valabil, președintele poate, după consultarea biroului și după ce a invitat membrul respectiv să își justifice absența, să ceară consiliului revocarea membrului respectiv.
3.   În cazul în care un membru al unei secțiuni a fost absent la mai mult de trei ședințe consecutive fără să fi fost reprezentat și fără să fi prezentat un motiv acceptat ca valabil, președintele secțiunii poate, după ce a invitat membrul respectiv să își justifice absența, să îi ceară să cedeze locul în secțiune unui alt membru și să informeze biroul comitetului cu privire la aceasta.
Articolul 65
1.   Orice membru al comitetului care se află în imposibilitatea de a participa la o sesiune sau o ședință a unei secțiuni poate, după ce l-a anunțat pe președintele respectiv, să delege în scris dreptul său de vot unui alt membru al comitetului sau al secțiunii.
2.   Un membru nu poate deține mai mult de o delegație de vot în timpul unei sesiuni plenare sau într-o ședință a unei secțiuni.
Articolul 66
1.   Orice membru care nu poate participa la o ședință la care a fost convocat în mod regulamentar poate, după ce îl anunță în scris pe președintele respectiv, direct sau prin intermediul secretariatului grupului său, să fie reprezentat de un alt membru. Această posibilitate nu se aplică ședințelor biroului comitetului și nici celor ale Comisiei pentru afaceri financiare și bugetare.
2.   Mandatul de reprezentare este valabil în exclusivitate pentru ședința pentru care a fost emis.
3.   De altfel, orice membru al unui grup de studiu poate solicita, în momentul constituirii acelui grup, să fie înlocuit de un alt membru al comitetului. Această înlocuire, valabilă pentru un anumit subiect și pe toată durata lucrărilor secțiunii cu privire la acel subiect, este irevocabilă. Cu toate acestea, în cazul în care lucrările grupului de studiu continuă după sfârșitul unui mandat de doi ani și jumătate sau al unui mandat de cinci ani, validitatea înlocuirii încetează la expirarea mandatului în cursul căruia a fost decisă.
Capitolul IV
PUBLICAREA ȘI DIFUZAREA LUCRĂRILOR
Articolul 67
1.   Avizele comitetului se publică în Jurnalul Oficial al Uniunii Europene în conformitate cu procedura stabilită de către Consiliu și Comisie, după consultarea biroului comitetului.
2.   Componența Comitetului, a Biroului său și a secțiunilor, precum și toate modificările ulterioare se publică în Jurnalul Oficial al Uniunii Europene și pe site-ul internet al comitetului.
Articolul 68
1.   Comitetul asigură transparența deciziilor sale, în conformitate cu dispozițiile articolului 1 al doilea paragraf din Tratatul privind funcționarea Uniunii Europene.
2.   Secretarul general are obligația de a lua toate măsurile necesare pentru a garanta dreptul de acces al publicului la documentele corespunzătoare.
3.   Orice cetățean al Uniunii Europene se poate adresa în scris comitetului într-una din limbile oficiale și poate primi un răspuns în scris în aceeași limbă, în conformitate cu dispozițiile articolului 24 al patrulea paragraf din Tratatul privind funcționarea Uniunii Europene.
Articolul 69
1.   Sesiunile plenare ale comitetului și ședințele secțiunilor sunt publice.
2.   Anumite dezbateri care nu privesc lucrările consultative pot fi declarate confidențiale în urma unei decizii a comitetului, la cererea unei instituții sau a unui organ interesat sau la propunerea biroului.
3.   Celelalte ședințe nu sunt publice. În cazuri justificate, care sunt la latitudinea președintelui de ședință, și alte persoane pot asista la aceste ședințe în calitate de observatori.
Articolul 70
1.   Membrii instituțiilor europene pot asista și pot lua cuvântul în cadrul ședințelor Comitetului și ale organelor acestuia.
2.   Membrii altor organe și funcționarii autorizați ai acestora pot fi invitați să asiste la ședințe, să ia cuvântul în cadrul acestora sau să răspundă la întrebări, sub conducerea președintelui de ședință.
Capitolul V
TITLURI, PRIVILEGII, IMUNITĂȚI ȘI STATUTUL MEMBRILOR, CHESTORI
Articolul 71
1.   Membrii comitetului au titlul de consilier al Comitetului Economic și Social European.
2.   Membrilor Comitetului Economic și Social European li se aplică dispozițiile articolului 10 din capitolul IV al Protocolului nr. 7 privind privilegiile si imunitățile Uniunii Europene, anexat la tratate.
Articolul 72
1.   Statutul membrilor stabilește statutul, drepturile și obligațiile membrilor comitetului, precum și regulile care le reglementează activitatea și relațiile cu instituția și cu serviciile acesteia.
Articolul 73
1.   Codul de conduită, care are aceeași valoare juridică cu prezentul Regulament de procedură și îl însoțește ca anexă, stabilește normele și principiile aplicabile membrilor comitetului, delegaților comisiilor consultative, supleanților și experților.
2.   Codul de conduită instituie un comitet de etică. El stabilește și procedura și măsurile care trebuie aplicate în cazul încălcării normelor și principiilor.
3.   Nerespectarea normelor și principiilor prevăzute în Codul de conduită poate duce la aplicarea măsurilor prevăzute în codul menționat.
Articolul 74
1.   La propunerea biroului, adunarea alege, pentru fiecare perioadă de doi ani și jumătate, trei membri care constituie grupul chestorilor.
2.   Calitatea de chestor este incompatibilă cu cea de membru al următoarelor organe:
—
biroul comitetului;
—
Comisia pentru afaceri financiare și bugetare (CAF);
—
Comitetul de audit;
—
Comitetul de etică.
3.   Chestorii îndeplinesc următoarele funcții:
(a)
să monitorizeze și să supravegheze buna aplicare a statutului membrilor;
(b)
să formuleze propuneri în vederea perfecționării și îmbunătățirii statutului membrilor;
(c)
să favorizeze, adoptând măsurile necesare, soluționarea eventualelor situații neclare sau conflictuale privind aplicarea statutului;
(d)
să asigure legătura dintre membrii comitetului și Secretariatul General în ceea ce privește aplicarea statutului membrilor;
Capitolul VI
ÎNCETAREA MANDATULUI MEMBRILOR, INCOMPATIBILITĂȚI
Articolul 75
1.   Mandatul membrilor comitetului încetează la împlinirea termenului de cinci ani stabilit de Consiliu în momentul reînnoirii comitetului.
2.   Mandatul unui membru al comitetului încetează prin demisie, demitere, deces, forță majoră sau în cazul apariției unei incompatibilități.
3.   Funcția de membru al comitetului este incompatibilă cu cea de membru al unui guvern, al unui parlament, al unei instituții a Uniunii Europene, al Comitetului Regiunilor sau al Consiliului de administrație al Băncii Europene de Investiții, precum și cu cea de funcționar sau agent în activitate al Uniunii Europene.
4.   Demisia se prezintă în scris și se adresează președintelui.
5.   Revocarea are loc în conformitate cu dispozițiile articolului 64 alineatul (2) din prezentul regulament de procedură. În acest caz, Consiliul, dacă hotărăște să pună capăt mandatului, pune în aplicare procedura de înlocuire.
6.   În caz de demisie, deces, forță majoră sau incompatibilitate, președintele notifică Consiliul, care constată existența unui loc vacant și pune în aplicare procedura de înlocuire. Cu toate acestea, în caz de demisie, membrul demisionar rămâne în funcție până la data la care devine efectivă numirea înlocuitorului său, cu excepția cazului în care membrul demisionar indică altfel.
7.   În toate cazurile prevăzute la alineatul (2) al prezentului articol, înlocuitorul este numit pe durata rămasă a mandatului.
Articolul 76
1.   La propunerea biroului, votată de cel puțin trei pătrimi din membrii săi, poate fi prezentată adunării o moțiune de neîncredere la adresa președintelui, pentru motive grave și verificate în mod corespunzător.
În astfel de cazuri, moțiunea este primul punct pe ordinea de zi a următoarei sesiuni plenare.
2.   Adunarea se pronunță prin vot secret, fără posibilitatea delegării voturilor, după ce va fi ascultat poziția câte unui membru din fiecare grup, apoi pe cea a membrilor președinției care doresc să se exprime, în această ordine, și la urmă, poziția președintelui.
Moțiunea este consideră adoptată dacă a fost votată de o majoritate de trei pătrimi dintre membrii prezenți. În caz contrar, moțiunea se consideră respinsă.
3.   În cazul adoptării unei moțiuni de neîncredere, adunarea procedează imediat la înlocuirea președintelui cu un membru al grupului său.
În acest scop, adunarea este prezidată temporar de vicepreședintele comitetului din partea grupului căruia îi revine următoarea președinție a CESE.
4.   În cazul în care Adunarea Plenară nu poate proceda la această înlocuire imediat, lucrările sale sunt suspendate pentru a permite grupurilor să formuleze o propunere și este convocată din nou, dacă este posibil, în aceeași zi, de către membrul care o prezidează temporar.
5.   Membrul care provine din același grup și îl înlocuiește pe președinte rămâne în funcție până la sfârșitul mandatului prevăzut inițial.
Capitolul VII
ADMINISTRAȚIA COMITETULUI
Articolul 77
1.   Comitetul este asistat de un secretariat aflat sub conducerea unui secretar general care își îndeplinește atribuțiile sub autoritatea președintelui, care reprezintă biroul.
2.   Secretarul general participă cu vot consultativ la reuniunile biroului, pentru care redactează procesele-verbale.
3.   Secretarul general se angajează solemn în fața biroului să își îndeplinească atribuțiile cu imparțialitate și conștiinciozitate.
4.   Secretarul general asigură executarea deciziilor adoptate de adunare, de birou și de președinte pe baza prezentului regulament de procedură și raportează în scris președintelui din trei în trei luni cu privire la criteriile si măsurile de punere în aplicare luate sau avute în vedere pentru a soluționa problemele administrative sau organizatorice și pe cele legate de personal.
5.   Secretarul general își poate delega atribuțiile în limitele hotărâte de președinte.
6.   Biroul, la propunerea secretarului general, stabilește planul de organizare a Secretariatului General astfel încât acesta să poată asigura funcționarea Comitetului și a organelor sale și să îi poată asista pe membri în exercitarea mandatului lor, în special în ceea ce privește organizarea ședințelor și elaborarea avizelor.
7.   Competențele acordate secretarului general pe baza delegării competențelor președintelui sunt temporare: ele încetează cel târziu la sfârșitul mandatului președintelui.
Articolul 78
Pentru numirea unui nou secretar general, se aplică următoarea procedură:
1.
Biroul:
—
decide statutul secretarului general (funcționar sau agent temporar), desemnează un grup de redactare format din trei membri și adoptă apoi anunțul de post vacant;
—
numește un comitet de preselecție, alcătuit din șase membri ai Comitetului, și stabilește termenele până la care acest comitet trebuie să îi prezinte rezultatele activității sale.
2.
Mandatul comitetului de preselecție este de a examina candidaturile, de a organiza interviurile, de a redacta un raport argumentat, care să cuprindă un clasament al candidaților în ordinea preferinței, în funcție de competențele lor și în conformitate cu procedurile și criteriile stabilite în anunțul de post vacant, precum și de a propune un candidat sau o listă de candidați pentru acest post.
3.
Comitetul de preselecție lucrează în deplină independență, imparțialitate și confidențialitate, pe baza unor criterii stabilite de birou în momentul înființării sale.
El este asistat de serviciile competente din cadrul Secretariatului CESE și, la nevoie, poate apela la serviciile unor experți din afara Comitetului.
4.
După consultarea raportului comitetului de preselecție, biroul adoptă decizia finală în urma unui vot care, la nevoie, se poate desfășura în mai multe runde.
Candidatul care, în prima rundă, obține votul favorabil a mai mult de jumătate din membrii biroului, inclusiv cei absenți, este numit fără să fie necesară o a doua rundă.
Dacă niciun candidat nu îndeplinește această condiție din prima rundă, biroul îi reține pe primii doi candidați cu cel mai mare număr de voturi favorabile și organizează o a doua rundă, în urma căreia este numit candidatul cu cel mai mare număr de voturi favorabile ale membrilor prezenți.
În caz de egalitate de voturi, fiind imposibil să se identifice doar doi candidați după prima rundă sau să se numească secretarul general după a doua rundă, este convocată o nouă ședință a biroului la următoarea dată posibilă pentru numirea secretarului general.
Articolul 79
1.   Toate prerogativele conferite de Statutul funcționarilor Uniunii Europene autorității împuternicite să facă numiri (AIPN) și de Regimul aplicabil celorlalți agenți ai Uniunii Europene (RACA) autorității abilitate să încheie contracte de muncă se exercită, în ceea ce îl privește pe secretarul general, de către birou.
2.   Prerogativele pe care Statutul funcționarilor Uniunii Europene le conferă autorității împuternicite să facă numiri se exercită după cum urmează:
—
în ceea ce privește numirea secretarilor generali adjuncți și a directorilor, la propunerea secretarului general, de către birou, în conformitate cu articolele 29, 30, 31, 40, 41, 49, 50, 51, 78 și 90 alineatul (1) din Statutul funcționarilor; în conformitate cu celelalte dispoziții din Statut, inclusiv articolul 90 alineatul (2), funcționarii sunt numiți, la propunerea secretarului general, de către președintele Comitetului;
—
în ceea ce privește:
—
directorii adjuncți;
—
șefii de unitate,
de către președintele Comitetului, la propunerea secretarului general și în urma consultării cu Președinția extinsă,
—
în ceea ce îi privește pe funcționarii încadrați în grupa de funcții AD care nu exercită o funcție de conducere la nivel de șef de unitate sau la un nivel superior și pe funcționarii încadrați în grupele de funcții AST și AST/SC, de către secretarul general.
3.   Competențele pe care le conferă RACA autorității abilitate să încheie contracte de muncă se exercită după cum urmează:
—
în ceea ce privește agenții temporari numiți în postul de secretar general adjunct sau de director, la propunerea secretarului general, de către birou, în conformitate cu dispozițiile articolelor 11, 17, 33 și 48 ale RAA; aceștia sunt numiți, în ceea ce privește celelalte dispoziții ale RAA, la propunerea secretarului general, de către președintele Comitetului;
—
în ceea ce privește agenții temporari numiți în postul de director adjunct sau de șef de unitate, de către președinte, la propunerea secretarului general;
—
în ceea ce îi privește pe agenții temporari din grupa de funcții AD care nu exercită o funcție de conducere la nivel de șef de unitate sau la un nivel superior și toți agenții temporari din grupele de funcții AST și AST/SC, de către secretarul general;
—
în ceea ce privește consilierii speciali și agenții contractuali, de către secretarul general.
4.   Prerogativele conferite instituției în conformitate cu dispozițiile articolului 110 din Statutul funcționarilor în vederea aplicării dispozițiilor generale de punere în aplicare a Statutului și a reglementărilor stabilite de comun acord între instituții se exercită de către președinte. În ceea ce privește celelalte dispoziții cu caracter general, aceste competențe sunt exercitate de către secretarul general.
5.   Biroul, președintele și secretarul general pot delega atribuțiile care le sunt conferite în conformitate cu dispozițiile prezentului articol.
6.   Deciziile de delegare a competențelor adoptate în conformitate cu dispozițiile de la alineatul precedent stabilesc sfera competențelor delegate, limitele acestora și perioada de valabilitate, precum și dacă beneficiarii acestei delegări le pot subdelega, la rândul lor.
7.   Pentru numirea unor funcționari în posturi de secretar general adjunct, director și director adjunct, șef de unitate de lucrări consultative:
—
anunțul de post vacant este publicat simultan în toate instituțiile europene;
—
înainte de examinarea candidaturilor, secretarul general stabilește o grilă de evaluare, pe baza anunțului de post vacant;
—
în etapa examinării diverselor candidaturi, secretarul general este asistat în special de trei membri ai biroului;
—
la încheierea procedurii, el/ea își prezintă propunerea de numire biroului, care decide pe această bază.
Articolul 80
1.   Grupurile dispun de un secretariat, care depinde nemijlocit de președintele grupului respectiv.
2.   Atribuțiile autorității împuternicite să facă numiri sunt exercitate pe baza propunerii președintelui grupului respectiv pentru funcționarii încadrați într-un grup în conformitate cu dispozițiile articolului 37 litera (a) a doua liniuță din Statut în ceea ce privește aplicarea articolului 38 din statut, inclusiv deciziile privind evoluția carierei lor profesionale în cadrul grupului.
În cazul în care un funcționar detașat în cadrul unui grup revine la Secretariatul Comitetului, acesta este încadrat în gradul la care ar fi avut dreptul ca funcționar.
3.   Atribuțiile autorității abilitate să încheie contracte de muncă sunt exercitate pe baza propunerii președintelui grupului respectiv pentru agenții temporari încadrați în grupuri în conformitate cu dispozițiile articolului 2 litera (c) din RACA în ceea ce privește aplicarea articolelor 8 alineatul (3), 9 și 10 alineatul (3) din RACA.
Articolul 81
1.   Președintele dispune de un secretariat personal.
2.   Membrii personalului acestui secretariat sunt angajați pe baza bugetului ca agenți temporari, prerogativele conferite autorității abilitate să încheie contracte de muncă fiind exercitate de către președinte.
Articolul 82
1.   Înainte de data de 1 iunie a fiecărui an, secretarul general prezintă biroului proiectul de estimare a veniturilor și cheltuielilor Comitetului pentru exercițiul financiar următor. Comisia pentru afaceri financiare și bugetare examinează proiectul înainte de a-l discuta în birou și, dacă este cazul, formulează observații sau propune modificări. Biroul întocmește estimarea veniturilor și cheltuielilor Comitetului. Biroul transmite această estimare în condițiile și la termenele stabilite de Regulamentul financiar aplicabil bugetului general al Uniunii.
2.   Președintele Comitetului, acționând în conformitate cu dispozițiile Regulamentului financiar aplicabil bugetului general al Uniunii, inițiază sau dispune execuția bugetului de venituri și cheltuieli.
Articolul 83
1.   Se înființează un comitet de audit care exercită un rol consultativ în materie de audit, pe lângă președintele Comitetului și birou. El își exercită atribuțiile în condiții de independență deplină, în conformitate cu Regulamentul financiar aplicabil bugetului general al Uniunii Europene și, în special, cu respectarea competențelor și funcțiilor auditorului intern.
În special, Comitetul de audit supraveghează întregul proces de întocmire a rapoartelor, sistemele de control intern și întregul proces de monitorizare a respectării legii, a regulamentelor, a standardelor profesionale și etice și a codurilor de conduită.
2.   Comitetul de audit înaintează rapoartele sale președintelui Comitetului, care le comunică fără întârziere Biroului.
3.   Structura, componența, responsabilitățile și regulile de funcționare ale comitetului de audit sunt stabilite printr-o decizie a biroului.
4.   Membrii Comitetului de audit sunt numiți de birou, la propunerea grupurilor.
Calitatea de membru al Comitetului de audit este incompatibilă cu calitatea de membru al biroului comitetului, de membru al Comisiei pentru afaceri financiare și bugetare și de membru al Grupului chestorilor.
5.   Comitetul de audit adoptă propriile sale norme interne, pentru a se asigura că își îndeplinește rolul și misiunea și își pune în execuție responsabilitățile, drepturile și obligațiile prevăzute în prezentul articol.
6.   În cazul în care un membru al Comitetului de audit trebuie să fie înlocuit, se aplică procedura prevăzută la primul paragraf de la alineatul (4) al acestui articol.
Articolul 84
Corespondența destinată Comitetului se adresează președintelui sau secretarului general.
Capitolul VIII
DISPOZIȚII GENERALE
Articolul 85
Termenii utilizați în prezentul regulament pentru denumirea diverselor funcții și însărcinări se înțeleg atât la masculin, cât și la feminin.
Articolul 86
1.   Revizuirea prezentului Regulament de procedură se hotărăște de către Comitet cu majoritatea absolută a membrilor săi.
2.   Pentru revizuirea Regulamentului de procedură, comitetul instituie o comisie pentru Regulamentul de procedură. Comitetul numește un raportor general, care are sarcina de a întocmi un proiect al noului Regulament de procedură.
3.   După adoptarea, cu majoritate absolută, a Regulamentului de procedură, adunarea reînnoiește mandatul comisiei pentru Regulamentul de procedură pe o perioadă de cel mult 60 de zile, astfel încât această comisie să poată pregăti, dacă este necesar, o propunere de modificare a normelor de aplicare, și să o înainteze biroului spre aprobare, urmând ca biroul să hotărască după ce a primit punctele de vedere ale grupurilor.
4.   Data intrării în vigoare a noului Regulament de procedură și a modificărilor normelor de aplicare ale acestuia se stabilește la momentul adoptării regulamentului de către comitet.
Articolul 87
Prezentul regulament de procedură intră în vigoare la data publicării sale în Jurnalul Oficial al Uniunii Europene.
(1)  Acest regulament a fost modificat ulterior la 27 februarie 2003, 31 martie 2004, 5 iulie 2006, 12 martie 2008, 14 iulie 2010 și 20 februarie 2019.
ANEXĂ
CODUL DE CONDUITĂ AL MEMBRILOR COMITETULUI ECONOMIC ȘI SOCIAL EUROPEAN
PARTEA I
STANDARDE ȘI PRINCIPII
Articolul 1
Principii generale
1.   Prezentul cod de conduită se aplică membrilor comitetului. În conformitate cu decizia Biroului Comitetului Economic și Social European din octombrie 2020, revizuirea acestui cod va determina adaptarea tuturor textelor relevante, cum ar fi Statutul membrilor, Regulamentul de procedură al CESE și orice alt text, după caz.
Dispozițiile prezentului cod de conduită se aplică, de asemenea, mutatis mutandis, delegaților comisiilor consultative, supleanților și experților, cu excepția articolului 1 alineatul (2), a articolului 7 alineatul (3) și a articolului 10, care se aplică numai membrilor comitetului.
2.   Membrii Comitetului nu sunt legați prin niciun mandat imperativ.
Ei își exercită funcțiile în deplină independență, în interesul general al Uniunii.
3.   Conduita membrilor trebuie să fie conformă cu dispozițiile din tratate, precum și cu legislația care derivă din acestea. Relațiile lor cu organizații sau grupuri de interese trebuie să fie de așa natură încât independența membrilor să fie respectată.
4.   Membrii comitetului se orientează și acționează în virtutea următoarelor principii generale de conduită: integritate, transparență, diligență, cinste, responsabilitate, respect față de ceilalți și respect față de reputația comitetului.
5.   În conformitate cu articolele 2 și 3 din Tratatul privind Uniunea Europeană și cu Carta drepturilor fundamentale a Uniunii Europene, în exercițiul funcțiilor lor, membrii asigură promovarea, protecția efectivă și respectarea unor drepturi și valori fundamentale precum demnitatea umană, nediscriminarea, toleranța, libertatea, solidaritatea, principiul statului de drept și egalitatea de gen.
6.   În îndeplinirea sarcinilor lor, membrii se angajează să ajungă la cel mai bun consens posibil, într-un spirit de respect reciproc.
7.   În exercitarea funcțiilor lor, membrii acționează exclusiv în interesul general, fără a obține sau a încerca să obțină vreun avantaj financiar direct sau indirect sau vreun alt beneficiu.
8.   În cazul în care un membru, cu intenție sau din neglijență, nu își îndeplinește obligațiile ce îi revin sau obține sau încearcă să obțină, în exercitarea funcțiilor sale de membru, un avantaj financiar direct sau indirect sau vreun alt beneficiu, el este pasibil de aplicarea măsurilor prevăzute în prezentul cod de conduită.
Articolul 2
Principii de conduită
1.   Conduita membrilor este caracterizată de respect reciproc și se bazează pe valorile și principiile definite în tratate și, în special, în Carta drepturilor fundamentale.
2.   Membrii se angajează să respecte comitetul, precum și demnitatea membrilor și a personalului și să îi păstreze reputația.
3.   Membrii nu compromit buna desfășurare a lucrărilor comitetului și nu compromit menținerea securității și a ordinii în clădirile comitetului sau funcționarea echipamentelor sale.
4.   Membrii nu perturbă ordinea în sălile în care se desfășoară sesiunile plenare sau ședințele și nu adoptă niciun comportament necorespunzător.
Ei nu recurg la un limbaj sau un comportament defăimător, rasist, sexist, homofob, xenofob sau ofensator.
5.   Aplicarea prezentului articol nu aduce, în schimb, atingere intensității dezbaterilor sau libertății de exprimare a membrilor.
6.   După încetarea mandatului, foștii membri se supun în continuare standardelor etice de integritate și discreție. Timp de doi ani de la încetarea mandatului, foștii membri nu desfășoară pe lângă membrii sau personalul comitetului nicio activitate de lobby în favoarea propriei întreprinderi, a angajatorului sau a clientului lor, cu privire la chestiuni în legătură cu care dețin responsabilități importante sau elaborează rapoarte.
Articolul 3
Divulgarea de informații
1.   Membrii nu divulgă în mod neautorizat informațiile sensibile, definite ca atare, pe care le primesc în exercitarea funcțiilor lor, cu excepția cazului în care informațiile respective au fost deja făcute publice sau sunt accesibile publicului.
2.   Ei au această obligație și după ce părăsesc comitetul.
Articolul 4
Un comportament adecvat
1.   În exercitarea funcțiilor lor, membrii se comportă în conformitate cu normele și obligațiile prevăzute în prezentul cod de conduită, cu demnitate și respect, fără prejudecăți sau discriminare.
2.   Membrii se comportă cu profesionalism și, în relațiile lor cu alți membri sau cu personalul, nu recurg la un comportament degradant sau insultător, la un limbaj ofensator sau discriminatoriu și nici nu întreprind alte acțiuni lipsite de etică, înjositoare ori ilegale.
3.   Membrii nu incită și nu încurajează alți membri sau personalul să încalce, să eludeze sau să ignore legislația în vigoare, normele interne ale comitetului sau prezentul cod de conduită și nici nu tolerează un astfel de comportament din partea personalului aflat sub responsabilitatea lor.
4.   Pentru a asigura funcționarea eficientă a comitetului, membrii încearcă să se asigure, cu discreția necesară, că dezacordurile sau conflictele care implică alți membri sau personalul aflat sub responsabilitatea lor sunt tratate rapid, just și eficace.
Articolul 5
Prevenirea hărțuirii
1.   Membrii nu recurg la nicio formă de hărțuire morală sau sexuală (1).
2.   Dacă este necesar, membrii cooperează de îndată și pe deplin în cadrul procedurilor în vigoare pentru soluționarea situațiilor de conflict sau hărțuire (psihologică, fizică sau sexuală), inclusiv printr-o reacție promptă la eventualele acuzații de hărțuire.
3.   Membrilor li se oferă posibilitatea și sunt încurajați să participe la cursuri de formare specializate organizate pentru ei privind prevenirea conflictelor și a hărțuirii la locul de muncă, precum și privind prevenirea oricăror abateri sau comportamente care ar fi contrare valorilor europene.
Articolul 6
Integritate și transparență financiară
1.   Membrii primesc indemnizații, stabilite de către Consiliu, însă nu primesc remunerație din partea comitetului.
2.   Misiunile sau activitățile rambursate parțial sau integral de către o terță parte nu pot fi rambursate încă o dată de către comitet.
În cazul în care o misiune sau o activitate este rambursată parțial sau integral de către o terță parte după ce a fost rambursată de către comitet, membrii informează imediat Secretariatul General și returnează comitetului rambursarea până la concurența cuantumului primit de la partea terță.
3.   În exercitarea funcțiilor lor, membrii nu acceptă cadouri sau avantaje care depășesc valoarea de 150 EUR.
Atunci când, în conformitate cu uzanțele diplomatice și de curtoazie, primesc cadouri a căror valoare depășește această sumă, ei le predau Secretariatului General când participă la prima ședință a comitetului care are loc după primirea lor.
Președintele decide dacă aceste cadouri și cadourile cu aceeași valoare care îi sunt oferite direct devin proprietatea comitetului sau dacă sunt donate unei organizații caritabile adecvate.
Secretariatul General ține un registru al cadourilor cu o valoare mai mare de 150 EUR, care este pus la dispoziția publicului, la cerere.
4.   Membrii respectă toate normele financiare ale comitetului care li se aplică.
Articolul 7
Declarația privind interesele financiare ale membrilor
1.   În virtutea principiului transparenței, la intrarea lor în funcție, membrii transmit președintelui o declarație privind interesele lor financiare.
Declarațiile se reînnoiesc anual la data de 1 ianuarie, iar în cazul modificării informațiilor care trebuie să fie declarate în cursul mandatului unui membru, se depune o nouă declarație în cel mai scurt termen posibil și cel târziu în termen de două luni de la modificarea în cauză.
2.   Declarația de interese financiare cuprinde informațiile enumerate la articolul 5a din Statutul membrilor.
3.   Membrii comitetului nu pot fi aleși în funcții în cadrul comitetului sau al unuia dintre organele acestuia, nu pot fi numiți raportori și nu pot participa la misiuni sau activități dacă nu și-au prezentat sau actualizat declarația de interese financiare.
4.   Delegații comisiilor consultative, membrii supleanți și experții nu au dreptul să primească nicio indemnizație din partea comitetului înainte de prezentarea sau actualizarea declarației de interese financiare.
5.   În cazul în care primește informații pe baza cărora consideră că declarația de interese financiare a unui membru este substanțial incorectă sau nu mai este de actualitate sau ar putea fi în mod rezonabil considerată incompatibilă cu obligațiile membrilor prevăzute în prezentul cod de conduită, președintele poate consulta comitetul de etică.
Dacă este cazul, președintele solicită membrului să își corecteze declarația în termen de 10 zile lucrătoare.
6.   După primirea avizului în scris al comitetului de etică, biroul îl audiază, nu mai devreme de 14 zile de la data respectivă, pe membrul în cauză, asistat, dacă dorește, de o altă persoană, și poate adopta o decizie de aplicare a alineatului (3) sau (4), după caz, în cazul membrilor care nu dau curs solicitării de corectare adresate de președinte.
Biroul îl audiază pe membrul în cauză, oral sau în scris, înainte de adoptarea deciziei, care trebuie motivată.
Articolul 8
Conflicte de interese
1.   Membrii evită orice situație de natură să genereze un conflict de interese sau care ar putea fi, în mod obiectiv, percepută ca un conflict de interese.
2.   Există un conflict de interese atunci când un membru are un interes personal care ar putea intra în conflict cu interesele Uniunii sau care ar putea influența necorespunzător exercitarea funcțiilor sale de membru.
Nu există conflict de interese atunci când membrii beneficiază de avantaje prin simplul fapt că sunt cetățeni obișnuiți sau fac parte dintr-o categorie largă de persoane.
3.   În sensul alineatului (2), un conflict de interese apare atunci când un interes personal poate influența exercitarea în mod independent a funcțiilor. Interesele personale înseamnă, printre altele, orice posibile beneficii sau avantaje pentru membrii înșiși, soții/soțiile lor, partenerii sau membrii direcți ai familiilor lor.
4.   În cazurile ambigue, membrul poate solicita, cu titlu confidențial, avizul comitetului de etică, în temeiul articolului 9 alineatul (2) litera (a).
5.   Orice membru care constată că se află într-o situație de conflict de interese sau se află într-o situație care poate fi percepută în mod obiectiv ca atare, ia imediat măsurile necesare pentru remedierea acestui lucru, în conformitate cu principiile și dispozițiile prezentului cod de conduită.
În cazul în care nu este în măsură să soluționeze conflictul de interese sau situația care poate fi percepută ca atare, membrul încetează orice activitate în acest sens și raportează acest lucru în scris președintelui.
6.   Președintele decide, după consultarea comitetului de etică, dacă membrul trebuie să înceteze definitiv orice activitate în acest sens.
7.   Membrii care nu își respectă obligațiile de a divulga sau de a declara un conflict de interese sau o situație care poate fi percepută în mod obiectiv ca fiind un conflict de interese, care nu remediază acest lucru sau care, nefiind în măsură să îl remedieze, nu încetează orice activitate în acest sens, sunt pasibili de aplicarea măsurilor prevăzute de prezentul cod de conduită.
PARTEA A II-A
COMITETUL DE ETICĂ
Articolul 9
Comitetul de etică
1.   Prin prezentul cod de conduită se instituie un comitet de etică.
2.   Funcțiile comitetului de etică sunt următoarele:
(a)
Membrii pot consulta comitetul de etică cu privire la orice chestiune legată de prezentul cod de conduită; la rândul său, comitetul de etică poate solicita avizul Serviciului juridic al Comitetului. La cererea unui membru, comitetul de etică îi oferă, în mod confidențial și în termen de 30 de zile calendaristice, orientări privind interpretarea și aplicarea dispozițiilor prezentului cod de conduită.
(b)
În urma unei plângeri depuse în conformitate cu articolul 11 alineatul (1), comitetul de etică evaluează, de asemenea, presupusele cazuri de încălcare a standardelor etice prevăzute în prezentul cod de conduită și oferă consiliere președintelui în privința eventualelor măsuri care trebuie luate.
(c)
La cerere, comitetul de etică oferă președintelui și Biroului consiliere cu privire la interpretarea și punerea în aplicare a dispozițiilor prezentului cod de conduită.
3.   Comitetul de etică poate, după consultarea președintelui, cu excepția cazului în care acesta se află într-o situație de conflict de interese, să solicite asistență din partea unor experți.
4.   Comitetul de etică publică un raport anual privind activitatea sa, anonimizat în mod corespunzător.
5.   Comitetul de etică propune propriul regulament de procedură, care trebuie să fie adoptat de birou.
Articolul 10
Membrii comitetului de etică
1.   La propunerea biroului, adunarea alege, pentru fiecare perioadă de doi ani și jumătate, șase membri ai comitetului, și anume câte doi membri (de sexe diferite) din fiecare dintre cele trei grupuri, ca membri titulari ai comitetului de etică.
2.   La propunerea biroului, adunarea numește, pentru aceeași perioadă, șase membri ai comitetului, și anume câte doi membri (de sexe diferite) din fiecare dintre cele trei grupuri, ca membri de rezervă ai comitetului de etică. Membrii de rezervă îi înlocuiesc pe membrii titulari în cadrul activității comitetului de etică, în cazul în care aceștia nu pot participa sau în situația în care sunt implicați într-un caz de conflict de interese.
3.   Mandatul membrilor titulari și al membrilor de rezervă ai comitetului de etică poate fi reînnoit.
4.   Calitatea de membru al comitetului de etică este incompatibilă cu cea de membru al următoarelor organe:
—
biroul comitetului;
—
Comitetul de audit;
—
Grupul chestorilor.
5.   Fiecare grup reprezentat în comitetul de etică preia președinția acestuia timp de doi ani și jumătate, prin rotație între cele trei grupuri.
În cazul în care există un număr egal de voturi, votul președintelui va fi hotărâtor.
6.   Orice membru al comitetului de etică se retrage dintr-o procedură dacă se află într-un conflict de interese sau într-o situație care poate fi percepută în mod obiectiv de către o terță parte ca fiind un conflict de interese.
În cazul în care, în cadrul unei proceduri, un membru al comitetului de etică este pus în discuție de un alt membru al a comitetului de etică, participarea sa la procedură poate fi refuzată, cu majoritate de voturi, de comitetul de etică.
Membrul pus în discuție nu este prezent la vot.
7.   În cazul unei presupuse încălcări a standardelor etice de către un membru titular sau un membru de rezervă al comitetului de etică, membrul în cauză nu participă la procedurile referitoare la presupusa încălcare și este înlocuit imediat de un membru de rezervă.
În cazul în care, la finalul procedurii, președintele conchide că membrul în cauză a încălcat standardele etice, iar sancțiunea adoptată este alta decât un avertisment scris, membrul își pierde calitatea de membru titular sau membru de rezervă al comitetului de etică.
În acest caz, președintele numește un membru supleant pentru perioada rămasă din mandatul de doi ani și jumătate. Numirea este confirmată de adunarea plenară în sesiunea următoare.
8.   Membrii comitetului de etică au obligația să păstreze confidențialitatea.
9.   Membrilor comitetului de etică li se oferă, la începutul mandatului, o formare adecvată și obligatorie.
PARTEA A III-A
PROCEDURA ÎN CAZUL UNOR POSIBILE ÎNCĂLCĂRI ALE STANDARDELOR ETICE
Articolul 11
Deschiderea procedurii
1.   Orice persoană din rândul membrilor sau angajaților poate depune o plângere la comitetul de etică cu privire la comportamentul unui membru.
Afirmațiile trebuie susținute de suficiente dovezi prima facie care să justifice deschiderea unei investigații.
2.   Comitetul de etică îl informează pe președintele comitetului cu privire la primirea plângerii, cu excepția cazului în care președintele face chiar el obiectul plângerii.
3.   Președintele transmite OLAF, fără întârziere, toate informațiile sau dovezile referitoare la membri care îi sunt aduse la cunoștință și care trebuie transmise OLAF în temeiul acordului administrativ semnat cu acest oficiu.
4.   Avertizorii de integritate recunoscuți ca atare au dreptul la confidențialitate, protecție, interzicerea represaliilor și la măsuri de sprijin, astfel cum se prevede în legislația UE, inclusiv în Statutul funcționarilor Uniunii Europene și Regimul aplicabil celorlalți agenți ai Uniunii Europene (2), în legislația națională și în normele interne ale CESE, după caz.
Articolul 12
Investigația
1.   Fără a aduce atingere articolului 17, în cazul în care crede că există motive să se considere că un membru a încălcat standardele etice stabilite în prezentul cod de conduită, comitetul de etică deschide o investigație. Comitetul de etică informează de îndată președintele și membrul în cauză cu privire la deschiderea investigației, cu condiția ca acest lucru să nu compromită buna desfășurare a investigației sau posibilele dovezi.
2.   Comitetul de etică examinează circumstanțele presupusei încălcări și îl audiază pe membrul în cauză, oral sau în scris.
Membrul în cauză poate fi asistat de un avocat sau de o persoană pe care o desemnează.
3.   Comitetul de etică are competențe de investigare și citează orice martori (membri, personal sau părți terțe) pe care îi poate considera necesari sau utili pentru a fi audiați în cadrul investigației.
Comitetul de etică primește toate dovezile existente, inclusiv corespondență, și orice informație pe care o consideră necesară sau utilă.
4.   Membrii și foștii membri cooperează de îndată și pe deplin cu comitetul de etică, furnizând toate informațiile suplimentare relevante necesare.
Membrii nu exercită asupra comitetului de etică, a președintelui sau a Biroului nicio presiune menită să influențeze examinarea chestiunii.
5.   Pe baza concluziilor sale, comitetul de etică prezintă președintelui un raport motivat, cu recomandări privind o eventuală decizie care poate include sancțiuni, dacă este cazul. Raportul este trimis în același timp membrului în cauză.
Articolul 13
Decizia motivată
1.   Președintele adoptă o decizie motivată, pe baza raportului comitetului de etică, după ce a informat membrul în cauză cu privire la toate dovezile din dosar și la recomandările comitetului de etică și după ce a audiat, fie oral, fie în scris, membrul în cauză, asistat, la cererea sa, de consilierul său juridic.
2.   Prin decizia motivată, președintele poate:
(a)
să ia decizia că nicio acuzație nu este reținută împotriva membrului;
(b)
să adopte decizia de aplicare a unei sancțiuni, în temeiul articolului 14, în cazul în care concluzia sa este că membrul în cauză a încălcat standardele etice stabilite în prezentul cod de conduită, .
3.   Președintele notifică fără întârziere decizia motivată membrului în cauză.
4.   În cazul unei presupuse încălcări a standardelor etice de către președintele Comitetului, acesta nu participă la procedură și este înlocuit de vicepreședintele care prezidează Comisia pentru afaceri financiare și bugetare (CAF), care își asumă funcția de președinte pentru procedura respectivă.
Articolul 14
Sancțiuni
1.   La aprecierea conduitei observate, severitatea sancțiunilor impuse trebuie să fie proporțională cu gravitatea abaterii și cu poziția ierarhică a membrului.
Pentru a stabili gradul de gravitate a abaterii și pentru a decide ce sancțiune se impune, se iau în considerare în special următoarele elemente:
(a)
natura abaterii și circumstanțele în care a fost săvârșită;
(b)
măsura în care abaterea afectează în mod negativ integritatea fizică și/sau morală a membrilor și/sau a personalului, reputația și/sau interesele CESE sau ale Uniunii Europene;
(c)
măsura în care abaterea a fost comisă cu intenție sau din neglijență, precum și gradul de responsabilitate ierarhică a membrului;
(d)
nivelul sarcinilor și responsabilităților membrului, precum și poziția sa ierarhică în raport cu victimele abaterii;
(e)
nivelul prejudiciului cauzat integrității fizice sau morale a victimei sau a victimelor; și
(f)
dacă abaterea implică acțiuni sau comportamente repetate;
2.   În funcție de gradul de gravitate a comportamentului membrului, sancțiunea poate consta în una sau mai multe dintre următoarele măsuri:
(a)
un avertisment scris (care poate fi făcut public);
(b)
o mustrare (care poate fi făcută publică);
(c)
pierderea temporară a dreptului la diurnă pentru o perioadă cuprinsă între două și 30 de zile, în funcție de gravitatea abaterii;
(d)
fără a aduce atingere dreptului de vot în ședință plenară, suspendarea temporară a participării la toate sau la o parte a activităților CESE sau ale organelor sale, la misiuni și la activități pentru o perioadă cuprinsă între două și 30 de zile;
(e)
interzicerea dreptului de a reprezenta CESE în orice forum național, interinstituțional sau internațional, pentru o perioadă de până la un an;
(f)
în cazul unei încălcări a confidențialității, limitarea drepturilor de acces la informații confidențiale sau clasificate pentru o perioadă de până la un an.
3.   În plus, în conformitate cu procedura prevăzută la articolul 16, președintele poate prezenta Biroului o propunere privind:
(g)
suspendarea temporară a membrului din una sau mai multe dintre funcțiile deținute în cadrul comitetului, pentru o perioadă de până la un an;
(h)
revocarea membrului din una sau mai multe dintre funcțiile deținute în cadrul comitetului;
(i)
prezentarea unei solicitări către Consiliu, vizând excluderea membrului din comitet.
4.   Perioada aplicării măsurilor prevăzute la alineatele (2) și (3) literele (c)-(f) și (g) ale prezentului articol poate fi dublată în cazul unor încălcări repetate sau în cazul în care membrul refuză să se conformeze uneia dintre măsurile accesorii prevăzute la alineatul (5).
5.   Pe lângă sancțiunile prevăzute la alineatele (2) și (3), se pot aplica următoarele măsuri accesorii:
(i)
să i se solicite membrului să ia măsuri pentru a-și regulariza situația;
(ii)
să i se solicite membrului să facă o declarație personală prin care să își ceară scuze (în privat, unei anumite persoane, sau public, în plen);
(iii)
să i se solicite membrului să repare toate daunele.
Articolul 15
Căi de atac interne
1.   Membrul în cauză poate să introducă o cale de atac internă în fața biroului în termen de două săptămâni de la notificarea sancțiunii impuse de către președinte în temeiul articolului 14 alineatele (2), (4) și (5).
Această cale de atac are ca efect imediat suspendarea aplicării sancțiunii.
2.   Biroul îl audiază pe membrul în cauză, oral sau în scris, înainte de adoptarea unei decizii.
Biroul poate, în termen de cel mult patru săptămâni de la introducerea căii de atac sau, în cazul în care nu se reunește în această perioadă, în următoarea sa ședință, să anuleze, să confirme sau să modifice sancțiunea aplicată.
3.   Membrul în cauză poate intenta o acțiune în anulare la Curtea de Justiție a Uniunii Europene în termen de două luni de la notificarea deciziei finale sau în termen de două luni de la data la care biroul ar fi trebuit să ia decizia, în conformitate cu articolul 263 din Tratatul privind funcționarea Uniunii Europene.
Articolul 16
Încetarea exercitării funcțiilor înainte de termen
1.   În conformitate cu decizia sa motivată, președintele poate prezenta o propunere biroului, în temeiul articolului 14 alineatul (3).
2.   Hotărând cu o majoritate de două treimi din voturile exprimate, biroul poate propune Adunării plenare să pună capăt mandatului președintelui, al unui vicepreședinte, al președintelui unui grup, al unui membru al biroului, al unui membru care îndeplinește funcția de chestor, al președintelui unei secțiuni sau al unui vicepreședinte al unei secțiuni sau al oricărui alt titular al unui mandat, ales în comitet, în cazul în care consideră că membrul în cauză a comis o abatere gravă.
În mod excepțional, biroul poate propune adunării excluderea membrului din comitet.
Biroul îl audiază pe membrul în cauză, oral sau în scris, înainte de a prezenta o propunere adunării în conformitate cu prezentul articol.
3.   Adunarea ia o decizie cu privire la această propunere cu o majoritate de două treimi din voturile exprimate, reprezentând majoritatea membrilor care o compun.
Adunarea audiază raportul motivat al președintelui comitetului, apoi pe membrul în cauză, oral sau în scris, înainte de adoptarea deciziei.
În cazul în care este adoptată, decizia de excludere este notificată Consiliului, pentru ca acesta să inițieze procedura de înlocuire.
4.   Membrul în cauză poate intenta o acțiune în anulare la Curtea de Justiție a Uniunii Europene în termen de două luni de la notificarea deciziei Adunării, în conformitate cu articolul 263 din Tratatul privind funcționarea Uniunii Europene.
PARTEA A IV-A
DISPOZIȚII FINALE
Articolul 17
Investigații efectuate de Oficiul European de Luptă Antifraudă (OLAF)
1.   Se aplică normele comune prevăzute în acordul interinstituțional (3) privind investigațiile interne efectuate de Oficiul European de Luptă Antifraudă (OLAF), care cuprind măsurile necesare pentru a facilita buna desfășurare a investigațiilor efectuate de OLAF.
2.   În cazul în care Comitetul descoperă posibile cazuri de fraudă, corupție sau orice alte activități ilegale care aduc atingere intereselor Uniunii Europene, iar OLAF fie nu a fost încă informat, fie nu a luat încă o decizie cu privire la deschiderea sau nu a unei investigații, comitetul de etică nu inițiază o investigație cu privire la aceleași fapte, cu excepția cazului în care se convine altfel cu OLAF.
El va suspenda orice procedură referitoare la caz și va evita orice activitate care ar putea compromite posibilele dovezi și investigația OLAF.
Articolul 18
Aplicarea codului de conduită
Președintele veghează la aplicarea integrală și corectă a prezentului cod de conduită.
În cadrul aplicării prezentului cod de conduită, președintele poate oricând să se adreseze comitetului de etică pentru consiliere cu privire la orice chestiune.
(1)  Consiliul CEE/CEEA: Regulamentul nr. 31 (CEE), 11 (CEEA) de stabilire a Statutului funcționarilor și a Regimului aplicabil celorlalți agenți ai Comunității Economice Europene și ai Comunității Europene a Energiei Atomice (JO P 45, 14.6.1962, p. 1385), https://eur-lex.europa.eu/legal-content/RO/TXT/?uri=CELEX:01962R0031-20210101
(2)  Regulamentul (CEE, Euratom, CECO) nr. 259/68 al Consiliului din 29 februarie 1968, https://eur-lex.europa.eu/legal-content/RO/TXT/?uri=CELEX:31968R0259
(3)  Acordul administrativ dintre Comitetul Economic și Social European și Oficiul European de Luptă Antifraudă din 13 ianuarie 2016.

Summary:
Comitetul Economic și Social European (CESE)
Comitetul Economic și Social European (CESE)
 
SINTEZĂ PRIVIND:
Regulamentul de procedură al Comitetului Economic și Social European – Ianuarie 2021
Articolul 300 din Tratatul privind funcționarea Uniunii Europene (TFUE) – organele consultative ale UE
Articolul 301 din TFUE (ex-articolul 258 din TCE) – Comitetul Economic și Social European
Articolul 302 (ex-articolul 259 din TCE) – Comitetul Economic și Social European
Articolul 303 (ex-articolul 260 din TCE) – Comitetul Economic și Social European
Articolul 304 (ex-articolul 262 din TCE) – Comitetul Economic și Social European
Articolul 13 din Tratatul privind Uniunea Europeană (TUE) – Dispoziții privind instituțiile
CARE ESTE ROLUL ACESTOR ARTICOLE ȘI AL REGULAMENTULUI DE PROCEDURĂ?
Articolul 300 din TFUE prevede că Parlamentul European, Consiliul și Comisia sunt asistate de Comitetul Economic și Social European (CESE), care exercită funcții consultative. CESE este format din reprezentați ai organizațiilor patronale, salariale și ai altor reprezentanți ai societății civile, în special din domeniile socioeconomic, civic, profesional și cultural. Mandatul membrilor CESE nu este imperativ, aceștia exercitându-și funcțiile în deplină independență, în interesul general al UE. Articolul 301 din TFUE prevede numărul maxim de membri ai CESE. În temeiul acestui articol, Consiliul adoptă, hotărând în unanimitate, o decizie care stabilește componența CESE și indemnizațiile membrilor acestuia. Articolul 302 din TFUE stabilește durata mandatului (reînnoibil) al membrilor CESE și procesul de numire a acestora, derulat de către Consiliu după consultarea Comisiei. Articolul 303 din TFUE stabilește că CESE își desemnează președintele și își adoptă regulamentul de procedură. Articolul 304 din TFUE prevede că CESE poate fi consultat de către Parlamentul European, de către Consiliu sau de către Comisia Europeană în cazurile prevăzute de tratate și în toate cazurile în care aceste instituții consideră oportun. De asemenea, CESE poate emite avize din proprie inițiativă, în toate cazurile în care consideră oportun. Avizele CESE sunt transmise Parlamentului, Consiliului și Comisiei. Articolul 13 TEU enumeră instituțiile UE și prevede că Parlamentul, Consiliul și Comisia sunt asistate de CESE și de Comitetul European al Regiunilor, care exercită funcții consultative. Regulamentul de procedură al CESE a stabilit cum funcționează și se organizează acest organ. Regulamentul se adoptă de către adunarea CESE cu majoritate absolută.
ASPECTE-CHEIE
Regulamentul de procedură al CESE codifică regulamentul intern de funcționare al organului și completează regulamentul constitutiv stabilit în Tratatul privind Uniunea Europeană (a se vedea sinteza) și în Tratatul privind funcționarea Uniunii Europene (a se vedea sinteza). Normele cuprind un Cod de conduită pentru membri, care tratează:standardele etice;transparența financiară;nediscriminarea;egalitatea de șanse;demnitatea la locul de muncă;sancțiunile pentru încălcarea codului. Codul instituie un comitet de etică.MembriiCESE este format din categoriile de mai jos.Organizațiile patronale. Membri care provin din sectorul privat și public al industriei, al întreprinderilor mici și mijlocii, al camerelor de comerț, al comerțului angro și cu amănuntul, al serviciilor financiare, al transporturilor și al agriculturii (grupul I).Salariații. Membri proveniți din organizațiile sindicale naționale, atât la nivel de confederații, cât și la nivel de federații sectoriale (grupul II).Alți reprezentanți ai societății civile. Printre altele, organizații ale agricultorilor, ale consumatorilor, ale IMM-urilor, ale meșteșugarilor, precum și ale profesiilor liberale și ale ONG-urilor însărcinate cu protecția socială și a mediului (grupul III). Membrii CESE sunt propuși de guvernele celor 27 de țări ale UE și numiți de către Consiliul Uniunii Europene pentru un mandat de cinci ani. Decizia (UE) 2019/853 a Consiliului stabilește numărul actual al membrilor la 329 în urma retragerii Regatului Unit din UE, în timp ce articolul 301 din TFUE prevede un număr maxim de 350 de membri. Împărțirea actuală a membrilor pe țări este următoarea:24 pentru Germania, Franța și Italia;21 pentru Spania și Polonia;15 pentru România;12 pentru Belgia, Bulgaria, Cehia, Grecia, Ungaria, Țările de Jos, Austria, Portugalia și Suedia;9 pentru Danemarca, Irlanda, Croația, Lituania, Slovacia și Finlanda;7 pentru Estonia, Letonia și Slovenia;6 pentru Cipru și Luxemburg;5 pentru Malta. Cele trei grupuri își aleg președinții și vicepreședinții pentru un mandat de doi ani și jumătate. Grupurile participă la pregătirea, organizarea și coordonarea lucrărilor CESE.Rolul CESE în cadrul procedurii legislativeCESE își elaborează avizele la cererea Consiliului, a Comisiei sau a Parlamentului European. Comitetul poate, de asemenea, să emită avize din proprie inițiativă, avize exploratorii la cererea instituțiilor UE sau a președințiilor Consiliului și rapoarte de informare sau rezoluții privind toate chestiunile legate de sarcinile care au fost încredințate UE.Organizare
Comitetul este compus din următoarele organe.Adunarea. Adunarea plenară a tuturor membrilor CESE se reunește în cadrul a nouă sesiuni în fiecare an. Președinția, compusă din președinte și cei doi vicepreședinți. Președintele, care:conduce activitatea CESE;reprezintă CESE în relațiile sale externe;raportează către CESE cu privire la demersurile întreprinse și măsurile luate în numele acestuia;prezintă, după alegerea sa, programul de lucru și un bilanț al realizărilor la sfârșitul acestuia. Doi vicepreședinți, responsabili cu bugetul, respectiv cu comunicarea. Președinția extinsă, formată din președinte, cei doi vicepreședinți și președinții celor trei grupuri, care:pregătește lucrările Biroului și ale Adunării;facilitează luarea deciziilor necesare în caz de urgență sau în situații excepționale. Biroul, care își asumă responsabilitatea politică a conducerii generale a Comitetului, este format din:președinte și cei doi vicepreședinți;cei trei președinți de grup;cei șase președinți ai secțiunilor specializate;un număr variabil de membri, care însă nu trebuie să îl depășească pe cel al statelor membre. Secțiunile, care au sarcina de a adopta avize sau rapoarte de informare privind chestiunile în legătură cu care sunt sesizate. Există șase secțiuni:Uniunea economică și monetară și coeziune economică și socială;Piața unică, producție și consum;Transporturi, energie, infrastructură și societatea informațională;Ocuparea forței de muncă, afaceri sociale și cetățenie;Agricultură, dezvoltare rurală și protecția mediului;Relații externe.CESE poate înființa și comisii consultative formate din membri ai CESE și din delegați care provin din diferite domenii ale societății civile pe care Comitetul dorește să îi implice în activitatea sa. Comisia consultativă pentru mutații industriale examinează schimbările din industrie într-o gamă largă de sectoare. Aceasta este înființată ca organ distinct în cadrul CESE și are un mandat care acoperă toate sectoarele industriei, atât în domeniul producției, cât și în cel al serviciilor.
De asemenea, CESE are:trei observatoare privind:tranziția digitală și piața unică;piața forței de muncă;dezvoltarea durabilă; două grupuri ad-hoc privind:semestrul european;drepturile fundamentale și statul de drept; un grup de legătură, a cărui sarcină este de a interacționa cu organizațiile și rețelele societății civile europene și de a monitoriza inițiativele comune.CESE este sprijinit de un secretariat permanent, condus de un secretar general numit de către birou. CESE partajează unele servicii ale sale (traducere, TI, logistică) cu Comitetul European al Regiunilor.
DE CÂND SE APLICĂ REGULAMENTUL DE PROCEDURĂ?
Regulamentul actual este în vigoare de la 10 februarie 2021.
CONTEXT
CESE își are sediul la Bruxelles.
Pentru informații suplimentare, consultați:Activitatea noastră (Comitetul Economic și Social European).
DOCUMENTELE PRINCIPALE
Regulament de procedură al Comitetului Economic și Social European Ianuarie 2021 (JO L 46, 10.2.2021, p. 47-81)
Versiune consolidată a Tratatului privind funcționarea Uniunii Europene – Partea a șasea – Dispoziții instituționale și financiare – Titlul I – Dispoziții instituționale – Capitolul 3 – Organele consultative ale Uniunii – Articolul 300 (JO C 202, 7.6.2016, p. 177)
Versiune consolidată a Tratatului privind funcționarea Uniunii Europene – Partea a șasea – Dispoziții instituționale și financiare – Titlul I – Dispoziții instituționale – Capitolul 3 – Organele consultative ale Uniunii – Secțiunea 1 – Comitetul Economic și Social European:
Articolul 301 (ex-articolul 258 TCE) (JO C 202, 7.6.2016, p. 177)
Articolul 302 (ex-articolul 259 TCE) (JO C 202, 7.6.2016, p. 178)
Articolul 303 (ex-articolul 260 TCE) (JO C 202, 7.6.2016, p. 178)
Articolul 304 (ex-articolul 262 TCE) (JO C 202, 7.6.2016, p. 178)
Versiune consolidată a Tratatului privind Uniunea Europeană – Titlul III – Dispoziții privind instituțiile – Articolul 13 (JO C 202, 7.6.2016, p. 22)
DOCUMENTE CONEXE
Decizia (UE) 2019/853 a Consiliului din 21 mai 2019 privind stabilirea componenței Comitetului Economic și Social European (JO L 139, 27.5.2019, pp. 15-16)
Protocol de cooperare între Comisia Europeană și Comitetul Economic și Social European (JO C 102, 5.4.2012, pp. 1-5)
Data ultimei actualizări: 26.02.2021